**Вариант 1 – „Независим финансов одит“ -25.11.2017 г.**

**Въпрос 1 Одиторското предприятие „Х“ е назначено и извършва задължителен одит на годишните финансови отчети на Дружество „А“, което е предприятие от обществен интерес, за всяка от годините в периода 20Х1-20Х7, включително. Първата година, за която одиторското предприятие „Х“ е заверило финансовите отчети на Дружество „А“ е 20Х1.**

**Кое твърдение е вярно:**

**А) одиторското предприятие „Х“ не може да поеме ангажимент за извършване на задължителен одит на годишните финансови отчети на Дружество „А“ за 20Х8 г.;**

Б) одиторското предприятие „Х“ може да поеме ангажимент за извършване на задължителен одит на годишните финансови отчети на Дружество „А“ за 20Х8 г.;

В) одиторското предприятие „Х“ може да поеме ангажимент за извършване на задължителен одит на годишните финансови отчети на Дружество „А“ за 20Х8 г. само ако е получило разрешение за това от одитния комитет на Дружество „А“;

Г) одиторското предприятие „Х“ може да поеме ангажимент за извършване на задължителен одит на годишните финансови отчети на Дружество „А“ за 20Х8 г. ако бъде сменен отговорния одитор от одиторското предприятие, който е отговорен за извършване на одита.

5 т.

Верен отговор А,

Основание: ЗНФО чл. 65, ал.3

**Въпрос 2 Регистриран одитор извършва задължителен одит на Дружество „А“, което е предприятие от обществен интерес.**

За 20Х1 възнаграждението за задължителния одит на Дружество „А“ е в размер на 50,000 лева и представлява 21% от общите възнаграждения на регистрирания одитор. Това е първата година, в която възнаграждението от един клиент надскача 15% от доходите на одитора.

Кое от следните твърдения е вярно:

А) регистрираният одитор не може да поеме ангажимента за одит за 20Х1 г.;

**Б) регистрираният одитор съобщава за това на одитния комитет и обсъжда с него заплахите за своята независимост и предприетите предпазни мерки за намаляване на тези заплахи;**

В) регистрираният одитор няма ангажимент да информира одитния комитет ако това е първата година, в която възнаграждението за задължителен одит от Дружеството А надскача прага от 15% от общите приходи на регистрирания одитор;

Г) регистрираният одитор съобщава за това на одитния комитет и обсъжда с него заплахите за своята независимост и предприетите предпазни мерки за намаляване на тези заплахи само ако в предходните 3 последователни години сумата на възнаграждението е надскачало прага от 15% също.

10 т.

Верен отговор Б,

Основание: ЗНФО, чл. 66 ал. 2

**Въпрос 3 Председателят на КПНРО е издал наказателно постановление на предприятие от обществен интерес „АБВ“ АД. Дружеството е с двустепенна система на управление. Основание за издавенето на постановлението е съставен акт за установяване на нарушение от екип инспектори при КПНРО, на които е възложено извършването на инспекция. Установено е нарушение във връзка с чл. 107, ал. 7 от ЗНФО. Избраният одитен комитет е с одобрен статут. В кой от изброените варианти не е налице посоченото нарушение:**

А) определени са функции на одитния комитет, права и отговорности на одитния комитет и взаимоотношения му със управителния съвет, като статута на одитния комитет е одобрен от общото събрание на акционерите;

**Б) дефинирани са функции на одитния комитет, права и отговорности по отношение на финансовия одит, вътрешния контрол и вътрешния одит, както и взаимоотношенията му с органите за управление, като статута на одитния комитет е одобрен от общото събрание на акционерите;**

В) определени са функции на одитния комитет, права и отговорности по отношение на финансовия одит, вътрешния контрол и вътрешния одит, както и взаимоотношенията му с управителния и надзорния съвет, като статута на одитния комитет е одобрен от надзорния съвет на предприятието;

Г) дефинирани са функции, права и отговорности на одитния комитет, както и взаимоотношенията му с органите за управление, като статута на одитния комитет е одобрен от общото събрание на акционерите.

10 т.,

Верен отговор Б,

чл. 110 от ЗНФО

**Въпрос 4 На Общото събрание на съдружниците на публично дружество „АБВ“ АД е извършен избор на одитор за финансовата 201хг., като по предложение на един от акционерите е извършена смяна на регистрирания одитор, който е извършил независим одит за последните три години на финансовите отчети на дружеството. Отправено е искане до предходния одитор от заместващия го регистриран одитор за предоставяне на достъп до притежаваната относима информация за одитираното предприятие и изпълнени от него независими финансови одити. В коя от посочените ситуации е налице нарушение от страна на регистрирания одитор на изискванията на чл. 110, ал. 1, т. 5 от ЗНФО във връзка със задълженията по чл. 31, ал. 1, т. 4 и/или ал. 2, т. 2:**

А) регистрирания одитор е получил писмено искане от заместващия го одитор за предоставяне на достъп до притежаваната относима информация за одитираното дружество и изпълнените от него финансови одити. Предходният одитор е изпратил писмено уведомление до заместващия го одитор, че може да осигури достъп до тази информация за извършения одит за последната година, както и до допълнителните доклади до одитния комитет и до компетентния орган, осъществяващ надзор;

Б) регистрирания одитор е получил писмено искане от заместващия го одитор за предоставяне на достъп до притежаваната относима информация за одитираното дружество и изпълнения от него финансов одит за последната година, както и до допълнителните доклади до одитния комитет и до компетентния орган, осъществяващ надзор. Предходният одитор е изпратил писмено уведомление до заместващия го одитор, че може да осигури достъп до тази информация за извършения одит за последната година. Достъпът се осигурява до 15 ноември на текущата година. Заместващият го одитор не е осъществил контакт до посочената дата за преглед на одиторското досие;

В) регистрирания одитор е получил писмено искане от заместващия го одитор за предоставяне на достъп до притежаваната относима информация за одитираното дружество и изпълнените от него финансови одити. Предходният одитор е писмено изпратил уведомление до заместващия го одитор, че може да осигури достъп до тази информация за извършените одити;

**Г) регистрирания одитор е получил писмено искане от заместващия го одитор за предоставяне на достъп до притежаваната относима информация за одитираното дружество и изпълнените от него финансови одити, както и до допълнителните доклади до одитния комитет и до компетентния орган, осъществяващ надзор. В телефонен разговор между двамата е уточнено кога да се извърши достъпа до съответната информация, но заместващия го регистриран одитор не е извършил прегледа и не се е възползвал от предоставения му достъп.**

10 т.,

Верен отговор Г,

чл. 110, т.5 от ЗНФО

**Въпрос 5 Регистриран одитор е поел нов клиент за одит за 20Х4 година, който предоставя технически услуги, които са силно конкурентни на българския пазар, като същевременно до 20Х3 година включително, в продължение на 5 години, същият регистриран одитор е заверявал финансовите отчети на най-голямата българска компания предоставяща същия вид технически услуги. В процеса на работата с финансовия директор на дружеството-нов клиент, същият одитор започва да анализира маржа на печалбата и обема на отстъпките предоставяни от доставчиците на дружеството, с които последното работи. Финансовият директор, който е новоназначен, показва задълбочено познаване на всеки един от сключените договори, но споделя на регистрирания одитор, че не е сигурен дали дружеството не е прекалено щедро спрямо своите доставчици що се отнася до отстъпките, с които се е съгласило да работи с тях. Финансовият директор е притеснен от факта, че може би крайният финансов резултат може да бъде значимо по-добър, ако той можеше да сравни предоставяните от доставчиците на дружеството отстъпки с тези на значимите му конкуренти в България и моли регистрирания одитор за помощ по този въпрос. Регистрираният одитор се изкушава да сподели с финансовия директор натрупаните знания и разбиране за това, какви са действителните отстъпки в този бизнес в България, тъй като все едно рано или късно самият финансов директор ще разбере какви би трябвало да са те, но се притеснява да няма проблеми с дружеството, на което е бил одитор до 20Х3 година. Какво бихте посъветвали да направи регистрирания одитор:**

А) да се обади на финансовия директор на дружеството, на което е бил одитор до 20Х3 година и да го попита дали има нещо против да сподели маржовете на отстъпките, които се предоставят от доставчиците в този бизнес;

Б) да се обади на изпълнителния директор на дружеството, на което е бил одитор до 20Х3 година и да го попита дали има нещо против да сподели общата тенденция в маржовете на отстъпките, които се предоставят от доставчиците в този бизнес в последните 2 години въз основа на договорите, който той е преглеждал;

В) да обясни на финансовия директор на сегашния си клиент, че той не би могъл да сподели информация относно маржовете на отстъпките, тъй като с това би нарушил принципа за конфиденциалност, но би могъл да го свърже с други бивши одитори на други дружества от същия бизнес в България, към които той да направи своето запитване;

**Г) да обясни на финансовия директор на сегашния си клиент, че той не би могъл да сподели информация относно маржовете на отстъпките, тъй като с това би нарушил принципа за конфиденциалност.**

5 т.

Верен отговор: Г;

Етичен кодекс, част А, Раздел 140.6,

**Въпрос 6 И. е регистриран одитор в одиторско дружество „Делта“. Много близък семеен приятел на И. е финансов директор в дружество „Сигма“. Дружество „Сигма“ е одит клиент на И. Регистрираният одитор е направил преценка и е установил, че съществува заплаха относно неговата обективност. И. обмисля прилагането на предпазни мерки относно установената заплаха и моли своя сътрудник да предложи набор от подходящи мерки, базирани на изискванията на Ръководството по етичен кодекс за професионални счетоводители. Кои са примерните предпазни мерки, които сътрудника може да предложи съгласно Ръководството по етичен кодекс за професионални счетоводители?**

А) оттегляне от екипа по ангажимента и въвеждане на процедури за осъществяване на надзор;

Б) обсъждане на проблемния въпроса с ръководството на по-висшестоящи нива в рамките на фирмата;

В) обсъждане на проблемния въпрос с лицата, натоварени с общото управление на клиента;

**Г) отговори А), Б) и В) са верни.**

5 т.

Верен отговор Г,

EK 280.4, 120.1

**Въпрос 7 Клиент за одит, предоставя подарък на член на одиторския екип екскурзия с избор на желана дестинация в България . Възможно ли е този подарък да бъде приет предвид на фундаменталните принципи, по смисъла на Ръководството по етичен кодекс за професионални счетоводители?**

А) не, независимо от стойността на подаръка;

**Б) да, ако стойността на подаръка е незначителна и несъществена, предвид на обстоятелствата;**

В) да, независимо от стойността на подаръка, ако се вземат предпазни мерки в съответствие с Ръководството по етичен кодекс за професионални счетоводители;

Г) да, независимо от стойността на подаръка, ако се вземат предпазни мерки в съответствие с Ръководството по етичен кодекс за професионални счетоводители и членът на одиторския екип, на когото е предоставен подаръка не е регистрираният одитор, отговорен за одита.

5 т.

Верен отговор Б,

EK 260.2, 260.1, 120.1

**Въпрос 8 Професионален счетоводител извършва услуги за дружество „Хекта“ и дружество „Рама“. В хода на работата си професионалният счетоводител установява, че между клиентите „Рама“ и „Хекта“ има съдебен спор по конкретна сделка. Заплаха за кои фундаментални принципи съгласно Ръководството по етичен кодекс за професионални счетоводители би могла да възникне в конкретната ситуация?**

А) обективност;

Б) конфиденциалност;

В) независимост;

**Г) отговори А) и Б) са верни.**

5 т.

Верен отговор Г,

EK 100.17, 220.1

**Въпрос 9 При кои обстоятелства от професионалните счетоводители може да бъде поискано да разкрият (оповестят) конфиденциална информация:**

А) оповестяването е разрешено от закон и е одобрено от клиента или работодателя;

Б) оповестяването се изисква по закон;

В) съществува професионален дълг или професионално право за оповестяване на

информация, когато това не е забранено от закон;

Г) всеки един от предложените по-горе случаи.

5 т.

Верен отговор Г,

ЕК – 140.7

**Въпрос 10 Регистриран одитор извършва задължителен финансов одит на Дружество „А“. По време на одита регистрираният одитор е установил случай на неспазване на изискванията на специфичен закон засягащ дейността на Дружеството. Нарушението от страна на Дружеството се изразява в продажба на хранителни продукти, в които е вложено вещество, което е вредно за здравето на потребителите. При наложените обстоятелства, регистрирания одитор счита, че е целесъобразно да информира за това компетентен орган.**

**Кое от следните твърдения е вярно:**

**А) решението на регистрирания одитор да информира компетентния орган е правилно и не се счита за нарушение на поето към Дружество „А“ задължение за конфиденциалност;**

Б) решението на регистрирания одитор да информира компетентния орган се счита за нарушение на поето към Дружество „А“ задължение за конфиденциалност ако регистрирания одитор не е получил разрешение от Дружество „А“ за тази комуникация с компетентния орган;

В) при вземане на решение да информира компетентния орган регистрирания одитор следва да прецени дали това може да доведе до съществени санкции срещу Дружеството. Ако случаят е такъв, това изисква регистрирания одитор да получи изрично разрешение за комуникиране с компетентния орган;

Г) регистрирания одитор няма задължения за информиране на компетентни органи, ако установеното нарушение не засяга финансовата отчетност на Дружеството.

5 т.

Верен отговор А,

Етичен кодекс чл. 225.34 и чл. 225.35.

**Въпрос 11 В случай на споразумение за комбиниране на една или повече услуги или продукти на одиторската фирма с една или повече услуги на клиента по ангажимент за изразяване на сигурност, като пакетът се търгува на пазара с референция към двете страни е налице:**

А) заплаха от близки отношения, като фирмата трябва да прекрати бизнес отношението;

Б) липса на заплаха за независимостта, ако се предприемат предпазни мерки;

В) заплаха от личен интерес, която може да се намали чрез подходящи предпазни мерки;

**Г) заплаха от личен интерес, освен ако финансовият интерес е несъществен, като никакви предпазни мерки не могат да намалят заплахата до приемливо ниво.**

10 т.

Верен отговор Г,

(ЕК параграф 291.118)

**Въпрос 12 Ако най-близък член от семейството на член на одиторския екип е бил директор или отговорно длъжностно лице в клиента за одит по време на период, обхванат от ангажимента или от финансовите отчети, предмет на одита, но не заема тази позиция на датата на поемане на ангажимента, кой от следните отговори е верен:**

А) няма заплаха за независимостта, тъй като членът на семейството не заема отговорната позиция на датата на поемане на ангажимента;

Б) съществува заплаха за независимостта, която може да бъде сведена до приемливо ниво чрез отстраняване на лицето от одиторския екип;

В) съществува заплаха за независимостта, която може да бъде сведена до приемливо ниво единствено, ако лицето от одиторския екип не заема водещ ангажимента позиция;

Г) съществува заплаха за независимостта, която може да бъде сведена до приемливо ниво, ако лицето от одиторския екип бъде отстранено за една година след идентифициране на заплахата.

10 т.

Верен отговор: Б,

Етичен кодекс част Б, параграф 290. 127

**Въпрос 13 МОС 230 „Одиторска документация” изисква от одитора да документира всички *съществени въпроси*. Съществени въпроси по смисъла на МОС 230 са:**

А) въпроси, които пораждат съществени рискове;

Б) резултати от одитни процедури, показващи, че финансовият отчет може да съдържа съществени неправилни отчитания или необходимост от ревизиране на предишната оценка на одитора относно рисковете от съществени отклонения;

В) обстоятелства, които пораждат съществени затруднения за одитора при прилагането на необходимите одитни процедури;

**Г) отговори А/, Б/ и В/.**

5 т.

Верен отговор: Г,

МОС 230 – А8

**Въпрос 14 Кое от изброените твърдения не е вярно в контекста на МОС 250 – Съобразяване със закони и други нормативни разпоредби при одита на финансови отчети**

А) Отговорност на одитора е да получи достатъчни и уместни одиторски доказателства, относно съобразяването със закони и нормативни разпоредби, за които по принцип се счита, че имат пряко отражение и ефект върху определянето на съществени суми и оповестявания във финансовия отчет;

Б) Отговорността на одитора е ограничена до изпълнението на одиторски процедури, които да му помогнат да установи несъобразяване с такива закони и други нормативни разпоредби, които нямат така пряко отражение и ефект върху определянето на съществени суми и оповестявания във финансовия отчет, но които биха могли да имат съществено отражение върху финансовия отчет;

В) Отговорност на ръководството е, под надзора на лицата, натоварени с общото управление, да гарантира, че дейността на дружеството се извършва при спазването на разпоредбите на законите и другите нормативни разпоредби, които определят отчетените суми и направените оповестявания във финансовия отчет на предприятието;

**Г) Одиторът носи солидарна отговорност за предотвратяването на случаи на несъобразяване с всички закони и други нормативни разпоредби, които определят отчетените суми и направените оповестявания във финансовия отчет на предприятието*.***

5 т.

Верен отговор: Г*,*

т.4 и А1 МОС 250

**Въпрос 15 Коя от следните цели не е в обхвата на МОС 501 Одиторски Доказателства – конкретни съображения по подбрани обекти:**

А) съществуването и състоянието на материалните запаси;

Б) пълнотата на информацията за съдебните дела и искове, по които предприятието е страна;

**В) оценка и оповестяване на дългосрочни инвестиции;**

Г) представянето и оповестяването на информацията по сегменти в съответствие приложимата обща рамка за финансово отчитане.

5 т.

Верен отговор: В,

т.3 от МОС 501

**Въпрос 16 Съгласно МОС 530 Одиторски извадки, аномалия е:**

А) неправилно отчитане или несъответствие в конкретна извадкова единица, което самостоятелно или съвкупно с други неправилни отчитания може да доведе до съществено неправилно отчитане в цялата популация;

Б) характеристики на определена извадкова единица, които не отговарят на характеристиките на обичайната извадкова единица в популацията;

**В) неправилно отчитане или несъответствие, което очевидно не е представително за неправилните отчитания или несъответствията в популацията;**

Г) характеристики на неочакваното от одитора отклонение в извадковите единици.

5 т.

Верен отговор: В,

МОС 530 параграф 5 д

**Въпрос 17 Съдружникът, отговорен за ангажимента не издава одиторския доклад до приключване на прегледа за контрол върху качеството на ангажимента, когато:**

А) извършва одит на финансов отчет на организация със затихващи функции;

Б) извършва одит на финансов отчет на дружество, което се търгува на фондова борса;

В) извършва одиторски ангажимент, за който фирмата е определила извършване на преглед за контрол върху качеството;

**Г) „б” и „в”.**

5 т.

Верен отговор: Г,

МОС 220 параграф 19 в) и A23

|  |
| --- |
| **Въпрос 18 Кое от изброените по-долу действия противоречи на процедурите за потвърждения от външни източници съгласно МОС 505 „Потвърждения от външни източници“:** |
| А) определя информацията, която трябва да бъде потвърдена или поискана и избира подходящата потвърждаваща страна; |
| **Б) изпраща писма за потвърждения без да иска съгласието на ръководството на одитираното предприятие;** |
| В) разработва исканията за потвърждение, включително се уверява, че те са адресирани до подходящия адресат и че съдържат информация за връщането на отговорите, които трябва да бъдат изпратени директно на одитора; |
| Г) одиторът изпраща исканията, включително последващи искания, когато е уместно, до потвърждаващата страна.  5 т. |

Верен отговор: Б,

МОС 505 - § 7 и § 8

**Въпрос 19 Съдружник обмисля планиране на одит на дружество, което се занимава със сложно производство, което преминава през няколко етапа и цикъла на завършване и накрая завършва в междинен продукт, който е основа за производството на няколко крайни продукта. Поради сложния и специфичен характер на дейността, съдружникът сам извършва необходимите одит процедури по потвърждаване на стойността и етапа на завършеност на продукта. Съдружникът съставя одит документация в съответствие с МОС. В тази връзка:**

А) при планиране на одита съдружникът определя, че за целите на одита е достатъчно да изпълни планираните процедурите и след това да завери финансовия отчет;

Б) съдружникът планира да състави писмо до ръководството, където ще се отразят всички установени проблемни въпроси и ще изиска ръководството да ги коментира и по преценка да направи необходимите корекции. След това вече ще може да издаде одит мнение;

В) извършената от съдружника работа е достатъчна, предвид неговата компетентност, и ще се използва при съставяне на одит мнението;

**Г) съдружникът следва да се консултира с други одитори с подходящ опит, за да потвърди резултатите от извършената работа и впоследствие ще състави одит мнение.**

5 т.

Верен отговор – Г,

МОС 300,А 17

**Въпрос 20 Кое от изброените не е процедура в контекста на МСССУ 4400 „Ангажименти за извършване на договорени процедури относно финансова информация”?**

А) отправяне на проучващи запитвания и анализ

Б) наблюдение

**В) надлежно внимание**

Г) фактическа проверка (инспекция)

5 т.

Верен отговор: В,

„МСССУ 4400 – Ангажименти за извършване на договорени процедури относно финансова информация”, §16.

**Въпрос 21 „АБВ” АД е емитент на акции, търгувани на Българска фондова борса. За одитор на дружеството за годината, завършваща на 31 декември 20Х5 е избрано одиторско дружество „Х”. На 20 март 20Х6 г. Съветът на директорите на „АБВ” АД приема годишния финансов отчет на дружеството за 20Х5 г. Срокът за предоставяне на заверения годишен финансов отчет на „АБВ” АД на фондовата борса е 31 март 20Х6 г. Датата на одиторското мнение на одиторско дружество „Х”, издадено върху годишния финансов отчет на „АБВ” АД е 25 март 20Х6 г.**

**Кога най-късно би следвало да е приключил прегледът за контрол върху качеството на ангажимента?**

А) 19 март 20Х6 г.;

Б) 20 март 20Х6 г.;

**В) 25 март 20Х6 г.;**

Г) 31 март 20Х6 г.

5т.

Верен отговор В,

Основание: МСКК 1, 36; A 42; A 43

**Въпрос 22 Одиторско дружество „Х” е поело ангажимент за извършване на преглед на междинен финансов отчет, изготвен към 30 юни 20Х6 г. на публично дружество „АБВ” АД, съгласно МСАП 2410 Преглед на междинна финансова информация, извършен от независимия одитор на предприятието.**

**Каква степен на сигурност следва да осигури системата за контрол върху качеството на ангажиментите на одиторско дружество „Х” по отношение на това, че одиторското предприятие и неговият персонал спазват професионалните стандарти и приложимите правни и регулаторни изисквания и издаденият доклад от одитора е подходящ за съответните обстоятелства?**

**А) висока степен на сигурност;**

Б) средна степен на сигурност;

В) ниска степен на сигурност;

Г) абсолютна степен на сигурност;

5 т.

Верен отговор A,

Основание: МСКК 1, т.11 и т.12 п)

**Въпрос 23 Регистриран одитор извършва одит на индивидуалния финансов отчет на свой клиент, непублично дружество, няколко поредни години. Основна дейност на одитираното дружество е търговия със стоки.**

**През последните 5 години дружеството отчита печалби преди данъци, които са относително постоянна величина. Одиторът е използвал 5% от печалбата преди данъци за определяне на нивото на същественост при одита на финансовите отчети за съответните години. За текущата година дружеството е отчело значително по-висока печалба (с 35%) спрямо предходната година поради изгодна продажба на свое дъщерно дружество. Някои от отчетените показатели от дружеството в хил.лв. са както следва:**

|  |  |  |
| --- | --- | --- |
|  | **20Х5 г.** | **20Х4 г.** |
| **Нетни приходи от продажби** | **199,840** | **201,400** |
| **Нетна печалба преди данъци** | **20,250** | **15,000** |
| **Собствен капитал** | **132,250** | **112,000** |

**Може ли одиторът да използва като база за определяне нивото на същественост за финансовия отчет за 20Х5 г. печалбата преди данъци от предходната 20Х4 г. и защо?**

А) не, защото при определяне нивото на същественост следва да се използват само показатели от текущата година;

Б) не, защото печалбата преди данъци за текущата година е съществено по-висока от тази за предходната година;

**В) да, защото печалбата за предходна година е близка по стойност до печалбата от текущата година след елиминиране на извънредното увеличение от продажбата на дъщерното дружество;**

Г) не, защото печалбата преди данъци е подходяща база за определяне нивото на същественост само за дружества, чиито акции се търгуват на борсата.

5т.

Верен отговор: B,

Основание: МОС 320, A3, A4, A5

**Въпрос 24 Поради спецификата на договаряне на отстъпки с доставчици, одиторът е идентифицирал риск от съществени неправилни отчитания в оценката на задълженията, представени в отчета за финансово състояние към 31.12.20Х5 г. на одитираното от него дружество. С коя от описаните по-долу процедури по същество, одиторът би получил доказателства с най-висока степен на надеждност в отговор на оценения риск?**

A) проверка на фактурите, формиращи салдата на задълженията към доставчици към 31.12.20Х5 г.;

Б) проучващи запитвания към нефинансов персонал на дружеството относно условията и сроковете на доставките, по които има налични задължения към 31.12.20Х5 г.;

**В) изпращане и получаване директно от одитора на писма за потвърждение на суми и на детайли за договореностите от доставчиците, задълженията към които формират салдото към 31.12.20Х5 г.;**

Г) преглед на получените в дружеството писма от доставчици за потвърждение на салдата към 31.12.20Х5 г. като част от процедурите на годишната инвентаризация.

5т.

Верен отговор В,

Основание: МОС 330, 21, А 53

**Въпрос 25 Одит екипът извършва одит на предприятие - производител на готов продукт, който преминава през няколко фази на преработка. По време на годишната инвентаризация, на която присъстват представители на одит екипа, в един от складовете са направени редица проучващи запитвания към присъстващите специалисти от страна на клиента, които подпомагат работата на одит екипа. В работните документи одит асистентът посочва, че в резултат на проведената процедура „Материалните запаси съществуват, оценени са вярно и са посочени пълно във финансовия отчет“. Във връзка с осигуряване на достатъчни и уместни доказателства кое от следните твърдения е вярно:**

А) одит съдружникът по ангажимента пристъпва към изготвяне на одит мнението и издава чисто мнение без квалификация, след като е преценил че събраните доказателства, вкл. относно материалните запаси са достатъчни и уместни;

Б) одит екипът изисква от дружеството да оповестява коректно методите на оценка на своите активи и сумите във финансовия отчет, като сравняват оповестяванията с разбиранията им за производствения процес и етапите на производство;

В) одит екипът извършва допълнителни процедури, които да адресират твърденията за съществуване, права и задължения, оценка и пълнотата на материалните запаси;

Г) одит мениджърът проверява изготвения работен документ от инвентаризацията и резултатите от проведените разговори и направени проучващи запитвания с екипа на клиента и приема, че са добити достатъчно и уместни одит доказателства, след което предлага на съдружника по ангажимента да пристъпи към издаване на одит мнение.

5 т.

Верен отговор – В,

МОС 500, пар. 6, А16

**Въпрос 26 Кое от посочените следва да бъде взето предвид при определянето като съществен на риск, свързан с начисление за обезценка на търговски вземания?**

**А) изчисляването на обезценката включва значителна несигурност на оценяването;**

Б) в предходни одити одиторът е оценил, че метода за определяне на провизията е подходящ;

В) сделките и операциите са в обичайния ход на дейността на предприятието;

Г) изчисленията на провизията се извършват от главния счетоводител на предприятието и се преглежда от ръководството на предприятието.

5 т.

Верен отговор А,

МОС 315.28.

**Въпрос 27 При извършване на групов одит при проверка на равнението и елиминирането на вътрешно-груповите сделки и нереализирани печалби, и на салдата по вътрешно-групови сметки одиторът следва:**

А) да оцени уместността на консолидационните корекции;

Б) да оцени пълнотата на консолидационните корекции;

В) да оцени точността на консолидационните корекции;

**Г) да оцени уместността, пълнотата и точността на консолидационните корекции.**

5 т.

Верен отговор Г,

МОС 600.34

**Въпрос 28 При извършване на одит на годишния финансов отчет на Дружество „А“, одиторът е ангажирал като експерт, външен оценител, за целите на проверка на определената от Дружество „А справедлива стойност на сложен финансов инструмент. Оценителят предоставя резултатите от своята работа и своите заключения на одитора. Поради сложността на материята, одиторът не извършва действия за анализ работата на експерта. Одиторът включва предоставената информация от експерта в одиторското досие. На база резултатите от работата на експерта одиторът идентифицира грешка, заради която издава квалифицирано одит мнение. В одиторския доклад одиторът реферира към работата на експерта, като база за определяне размера на грешката.**

**Кое от твърденията е вярно:**

А) ако одиторът наеме експерт, за целите на одита и счита знанията и компетенцията на експерта за подходящи, то одиторът може да не преглежда неговата работа, а да използва директно предоставените от експерта резултати;

Б) ако одиторът се позове на работата на експерта в одиторския доклад, тъй като това позоваване е уместно за получаването на разбиране за модификацията в одиторското

мнение, това сваля отговорността на одитора за съответната квалификация;

**В) ако одиторът се позове на работата на експерта в одиторския доклад, тъй като това позоваване е уместно за получаването на разбиране за модификацията в одиторското мнение, одиторът посочва в одиторския доклад, че това позоваване не намалява неговата отговорност за това мнение;**

Г) ако одиторът наеме експерт, за целите на одита и счита знанията и компетенцията на експерта за подходящи, то одиторът преглежда неговата работа и заключения, само ако експерта поиска това.

5 т.

Верен отговор В,

МОС 620 параграфи 12,13,14,15

**Въпрос 29 Според МОС 315 „Идентифициране и оценяване на рисковете от съществени неправилни отчитания чрез получаване на разбиране за предприятието и неговата среда“ процесът за оценка на риска следва да включва следното:**

**А) проучващи запитвания, аналитични процедури, както и текущо наблюдение и фактически проверки;**

Б) зависи от преценката на одиторът и от приложимите факти и обстоятелства за конкретния ангажимент;

В) ако одиторът е планирал да разчита на вътрешните контроли на предприятието върху процеса на финансово отчитане, то може да се изпълнят само проучващи запитвания и аналитични процедури;

Г) ако одиторът не планира да разчита на вътрешните контроли на предприятието върху процеса на финансово отчитане, то може да се изпълнят само аналитични процедури и фактически проверки.

5т.

Верен отговор А,

МОС 315.6

Въпрос 30 Регистрирано одиторско дружество „Арно“ е ангажирано да извърши одит на финансовия отчет на „Дина“, за годината приключваща на 31 декември 20Х6, изготвен в съответствие с МСФО. Преди приключване на одита, одиторът иска от ръководството да предостави писмено изявление, че то е изпълнило своите задължения за изготвянето на финансовия отчет в съответствие с МСФО, включително неговото достоверно представяне, както и че ръководството е предоставило на одитора цялата съответна информация и достъпа, така както е договорено в условията на одиторския ангажимент. Ръководството на „Дина“ отказва да подпише тези писмени изявления, тъй като има притеснения относно достатъчната си компетенция, за да декларира обстоятелства относно достоверното представяне или пълнота на предоставената информация. С изключение на отказа на ръководството да предостави писмени изявления по тези въпроси, одиторът не е установил съществени отклонения по време на извършените от него процедури. Какво мнение би следвало да изрази „Арно“?

А) одиторския доклад ще съдържа немодифицирано мнение, тъй като не са установени съществени отклонения по време на одита;

Б) одиторския доклад ще съдържа немодифицирано мнение, тъй като не са установени съществени отклонения по време на одита, но с параграф за обръщане на внимание относно неполучите писмени изявления от страна на ръководството, което представлява съществено ограничение;

В) одиторския доклад ще съдържа квалифицирано мнение, поради невъзможността да бъдат получени писмени изявления от ръководството;

**Г) отказ от изразяване на мнение върху финансовия отчет.**

5 т.

Верен отговор Г,

МОС 580.10, 11, 20

**Въпрос 31 Съгласно МОС 500 Одиторски доказателства, одитора би трябвало да използва твърдения за видовете сделки, счетоводните баланси, както и представянето и оповестяванията с достатъчно подробности за формиране базате за оценка на рисковете от съществени несъотвествия, както и проектирането и изпълнението на по-нататъшни процедури. Кои от следните твърдения са твърдения за видовете сделки и събития:**

А) възникване права и задължения, пълнота, класификация и разбираемост, точност и оценка;

**Б) възникване, пълнота, точност, разграничаване, класификация;**

В) наличие, права и задължения, пълнота, оценки и разпределение;

Г) нито едно от посочените.

5т.

Верен отговор Б,

МОС 500 § А1, А27 – А30

**Въпрос 32 При ангажимент по МСАИС 3420 Ангажимент за изразяване на сигурност за докладване относно компилирането на проформа финансова информация, включена в проспект, практикуващият професионален счетоводител следва да формира мнение относно това дали проформа финансовата информация е била компилирана, във всички съществени аспекти, от отговорното лице на базата на приложимите критерии. Това заключение включва и оценка на това дали отговорното лице адекватно е оповестило и описало приложимите критерии. В тази връзка, кое от посочените твърдения е вярно:**

А) В пояснителните приложения, съпътстващи проформа финансовата информация, отговорното лице е длъжно да повтори критериите, използвани при компилиране на проформа финансовата информация, дори и в случаи в които, тези критерии са предписани от приложимото законодателство или нормативни разпоредби. В случай, когато отговорното лице е разработило специфични критерии, то тези критерии е необходимо да бъдат оповестени, за да могат потребителите да получат правилно разбиране за начина, по които проформа финансовата информация е била компилирана;

**Б) В пояснителните приложения, съпътстващи проформа финансовата информация, отговорното лице не е длъжно да повтори критериите, използвани при компилиране на проформа финансовата информация, когато, тези критерии са предписани от приложимото законодателство или нормативни разпоредби. Подобни критерии ще бъдат публично достъпни и следователно се подразбират в компилираната от отговорното лице проформа финансова информация. В случай когато отговорното лице е разработило специфични критерии, то тези критерии е необходимо да бъдат оповестени, за да могат потребителите да получат правилно разбиране за начина, по които проформа финансовата информация е била компилирана;**

В) В пояснителните приложения, съпътстващи проформа финансовата информация, отговорното лице не е длъжно да повтори критериите, използвани при компилиране на проформа финансовата информация, когато, тези критерии са предписани от приложимото законодателство или нормативни разпоредби. В случай когато отговорното лице е разработило специфични критерии, и е оповестило, че тези критерии са близки до критериите обнародвани от призната организация за изготвяне и въвеждане на стандарти, то тези критерии не е необходимо да бъдат оповестени. И в двата случая, подобни критерии ще бъдат публично достъпни и следователно се подразбират в компилираната от отговорното лице проформа финансова информация;

Г) Няма верен отговор.

5 т.

Верен отговор Б,

МСАИС 3420, чл. 30

**Въпрос 33 В одиторския доклад върху пълния комплект на финансовия отчет на дружество „ППП“ към 31 декември 20Х5 г. е налице квалифициране на одиторското мнение във връзка с оценката на позиция „Имоти, машини, съоръжения и оборудване“. Одиторско дружество „ООО“ извършва одит на Отчета за печалбата или загубата и другия всеобхватен доход на „ППП“ към 31 декември 20Х6 г. Съдружникът, отговорен за ангажимента, следва:**

А) да издаде немодифицирано мнение, защото е изминало време след датата на одиторския доклад върху пълния комплект на финансовия отчет, въпреки че ръководството на „ППП“ не е коригирало оценката на позиция „Имоти, машини, съоръжения и оборудване“;

Б) да издаде немодифицирано мнение, защото оценката на позиция „Имоти, машини, съоръжения и оборудване“ не влияе на позициите в Отчета за печалбата или загубата и другия всеобхватен доход;

**В) да издаде модифицирано мнение, защото некоретната оценка на позиция „Имоти, машини, съоръжения и оборудване“ влияе на позиции в Отчета за печалбата или загубата и другия всеобхватен доход;**

Г) да откаже изразяване на мнение.

5 т.

Верен отговор В,

МОС 805 пар. 14, А24

**Въпрос 34 Кое от направените изявления е вярно в контекста на МОС 580 Писмени изявления**

**А) ако ръководството не предостави едно или повече от поисканите писмени доказателства, одиторът обсъжда въпроса с ръководството;**

Б) ако писмените изявления не съответстват на останалите одиторски доказателства, одиторът отказва да изрази мнение върху финансовия отчет;

В) одиторът изразява квалифицирано мнение върху финансовия отчет, ако ръководството не предоставя писмените изявления относно изпълнение на своите задължения за изготвянето на финансовия отчет;

Г) одиторът изразява квалифицирано мнение върху финансовия отчет ако ръководството не предоставя писмените изявления, че е предоставило на одитора цялата съответна информация и достъпа, така както е договорено в условията на одиторския ангажимент.

10 т.

Верен отговор: А,

МОС 580 т.19

**Въпрос 35 Съгласно МОС 330 *Одиторски процедури в отговор на оценените рискове,* ако одиторът планира да разчита на контроли върху риск, който е определил за съществен, то той:**

А) планира допълнителни аналитични процедури;

**Б) тества тези контроли в текущия период;**

В) може да разчита на тестването на тези контроли в предходния период;

Г) тества твърденията за вярност.

10 т.

Верен отговор: Б,

МОС 330, т.15

**Въпрос 36 *МОС 240, Отговорност на одитора относно измами при одита на финансови отчети,* поставя определени цели пред одитора. Във връзка с тези цели, посочете най-нерелевантното твърдение:**

А) да идентифицира и оцени рисковете от съществени неправилни отчитания във финансовия отчет, дължащи се на измама;

**Б) да запазва професионален скептицизъм по време на целия одит, отчитайки възможността да съществуват съществени неправилни отчитания, дължащи се на измама, независимо от предишния му опит с предприятието относно честността и почтеността на ръководството и лицата, натоварени с общо управление;**

В) да получи достатъчни и уместни одиторски доказателства за оценените рискове от съществени неправилни отчитания, дължащи се на измама, чрез разработване и изпълнение на подходящи процедури;

Г) да отговори по подходящ начин на измами или подозирани измами.

10 т.

Верен отговор Б,

МОС 240 – Отговорност на одитора относно измами при одита на финансови отчети, §10 и §12

**Въпрос 37 Кои от следните твърдения е най-вероятно да бъдат включени в писмо за поемане на одиторски ангажимент:**

А) описание на потенциално съществените рискове установени по време на предходни одити;

Б) описание на аналитичните процедури, които ще бъдат изпълнени;

В) описание на факта, че одиторът носи отговорност по отношение на прилагането на принципа за “действащо предприятие”;

Г) описание на факта, че поради вътрешно присъщи ограничения на одита и във вътрешния контрол, е възможно съществени неправилни отчитания да останат неразкрити.

**10 т.**

**Верен отговор Г,**

**МОС 210 пар. 10, А23-А24**

**Въпрос 38 В отговор на риска от заобикалянето и пренебрегване на контролите от страна на ръководството одиторът следва да разработи и изпълни определени одиторски процедури. Тези одиторски процедури не включват:**

А) тестване на целесъобразността на записите в счетоводните регистри, в главната книга и корекциите, направени при изготвянето на финансовия отчет;

Б) преглед на приблизителните счетоводни оценки в търсене на съдържащо се предубеждение и преднамереност, което може да доведе до съществени неправилни отчитания, дължащи се на измама;

**В) тестване на системите за вътрешен контрол за откриване на слабости и неефективност;**

Г) получаване на разбиране за икономическата обосновка на съществените сделки и операции, които стават известни на одитора и които са извън обичайния ход на дейността на предприятието, или които по друг начин изглеждат необичайни, имайки предвид разбирането на одитора за предприятието и неговата среда.

10 т.

Верен отговор В,

(МОС 240 пар.32)

**Въпрос 39 Посочете верния отговор.**

**Незаконното присвояване на активи може да бъде извършено по различни начини, включително:**

А) неправилно коригиране по предположения и промяна на преценки, използвани за приблизителната оценка на салда по сметки;

Б) въвеждане в заблуждение относно събития, сделки или друга съществена информация във финансовия отчет;

В) преднамерено неправилно приложение на счетоводни принципи, свързани със суми, класификация, начин на представяне или оповестяване;

**Г) заплащане от страна на предприятието на стоки и услуги, които не са получени.**

10 т.

Верен отговор: Г,

МОС 240, пар. А3 – А5

**Въпрос 40 Кои процедури е необходимо да бъдат извършени преди да се идентифицират и оценят рисковете от съществени неправилни отчитания:**

А) Аналитични процедури, които да бъдат приложени като процедури за оценка на риска;

Б) Придобиване на общо разбиране за правната и регулаторна рамка, приложима към предприятието и по какъв начин то изпълнява изискванията на тази рамка;

В) Определяне на ниво на същественост;

**Г) А, Б и В.**

10 т.

Верен отговор: Г,

МОС 300, т. А2

**Въпрос 41 Посочете, кой от посочените по-долу варианти представлява пример за ефективен контрол в малко предприятие с ограничен брой служители:**

А) Оперативният счетоводител осчетоводява фактурата за покупка след получаване на пълен комплект документи за доставка;

Б) Кредитния лимит на клиентите на дружеството се определя от служител от отдел продажби въз основа на анализ на финансова информация предоставена от клиента и се одобрява от служител на отдел кредитен контрол;

В) Отговорният счетоводител има право да одобрява покупки до 10,000 лв, главният счетоводител има право да одобрява покупки до 50,000 лв, а финансовият мениджър всички покупки над 50,000 лв.;

**Г) Само ръководството на дружеството има право да отпуска кредити на клиенти и да одобрява значими покупки.**

10 т.

Верен отговор: Г,

МОС 265, т.А3

**Въпрос 42 В одиторската фирма е завършена работата при клиента по договорения одиторски ангажимент. Регистрираният одитор отговорен за ангажимента е приключил прегледа на документацията и е изготвил работен вариант на одиторското мнение, което е изпратил на клиента. Главният счетоводител на клиента се обажда в одиторската фирма и предава желанието на ръководителя на дружеството, което е предмет на одит, да му се обясни необходимостта от включване на параграф „отговорност на одитора за одита на финансовия отчет”, тъй като разбирането на ръководителя било, че щом одиторът подписва одиторското мнение в резултат на одита, то е ясно, че регистрираният одитор носи и отговорността за него. Какво не трябва да включва раздела с наименование „отговорност на одитора за одита на финансовия отчет”:**

А) да посочва, че целите на одитора са да получи разумна степен на сигурност относно това дали финансовият отчет като цяло не съдържа съществени неправилни отчитания, независимо дали се дължат на измама или грешка и да издаде одиторски доклад, който включва одиторското мнение;

Б) да посочва, че разумна степен на сигурност е висока степен на сигурност, но не е гаранция, че одит, извършен в съответствие с МОС, винаги ще разкрива съществено неправилно отчитане, когато такова съществува;

В) да посочва, че като част от одита в съответствие с МОС, одиторът използва професионална преценка и запазва професионален скептицизъм по време на целия одит;

**Г) да посочва препратка за съответствие с МОС с оповестяване на случаите и причините за конкретни неприложими МОС.**

10 т.

Верен отговор: Г,

МОС 700, пар. 37-39

**Въпрос 43 В периода на договаряне на одиторски ангажимент, преди приемането му, ръководството на предприятието уведомява одитора, че заплатите в предприятието са конфиденциални и няма да бъде предоставена никаква информация на одитора относно тяхното начисляване и изплащане. Съгласно МОС 210 „Договаряне на условията на одиторските ангажименти” одиторът следва:**

А) да поиска писмено изявление от ръководството, че заплатите са вярно начислени и изплатени и че ръководството поема цялостна отговорност за вярното им представяне във финансовите отчети;

Б) да приеме това ограничение и да намери алтернативни допълнителни одиторски процедури за потвърждаване на заплатите във финансовия отчет;

**В) да не приеме този одиторски ангажимент, освен ако това не се изисква от одитора по закон, ако прецени, че това ограничение е съществено и ще доведе до издаване на отказ от изразяване на мнение върху финансовия отчет;**

Г) да поиска писмено отразяване на това ограничение в Писмото за поемане на одиторски ангажимент и да предприеме стъпки за уведомяване на собствениците и ръководството, натоварено с общо управление.

10 т.

Верен отговор: В,

МОС 210, 7

**Въпрос 44 Кое от следните твърдения не е вярно в съответствие с изискванията на МОС 402 „Одиторски въпроси, свързани с одита на предприятия, използващи обслужваща организация”:**

А) Като част от процедурите за разбиране бизнеса на одитираното предприятие, одиторът на предприятието-потребител получава разбиране за начина, по който предприятието-потребител използва услугите на обслужващата организация в своята дейност;

**Б) Като част от процедурите за разбиране бизнеса на одитираното предприятие и установяване на риск от отклонения, одиторът на предприятието-потребител е необходимо да се свърже с обслужващата организация и да изпълни одиторски процедури в нея, които ще осигурят необходимата информация за цялостната дейност и финансово положение на обслужващата организация;**

В) Ако одиторът на предприятието-потребител не може да получи достатъчно разбиране от предприятието-потребител, той може да направи посещение в обслужващата организация и да изпълни процедури, които ще осигурят информация за съответните контроли, свързани с услугите, които тя предоставя на предприятието-потребител;

Г) Одиторът на предприятието-потребител може да получи одиторски доказателства за съответните контроли в обслужващата организация като използва друг одитор за изпълнението на определените процедури в обслужващата организация.

10 т.

Верен отговор: Б,

МОС 402, 9-12

**Въпрос – 45 Докладът върху описанието и проектирането на контролите на обслужващата организация се изготвя:**

А) от ръководството на одитираното предприятие;

Б) от одитора на одитираното предприятие;

В) само от одитора на обслужващата организация;

**Г) от ръководството на обслужващата организация и от одитора на обслужващата организация.**

10 т.

Верен отговор Г,

МОС 402 – т. 8, б

**Въпрос 46 В съответствие с МОС 600 „Конкретни съображения – одити на финансови отчети на група (включително ползване работата на одитори на компоненти)” екипът за ангажимент за групата определя нивото на същественост за финaнсовия отчет за групата като цяло. Кое от изброените по-долу не се определя от екипа за ангажимент за групата:**

А) ниво или нива на същественост за определени класове сделки, салда по сметки или оповестявания във финансовия отчет на групата, за които би могло разумно да се очаква неправилни отчитания в по-малък размер от съществеността за финансовия отчет на групата като цяло в конкретни ситуации да окажат влияние върху икономическите решения на потребителите, взети на базата на финансовия отчет на групата;

**Б) ниво на същественост на изпълнението, определена на ниво компонент;**

В) ниво на същественост за тези компоненти, където одиторите на компоненти ще извършват одит или преглед за целите на одита на групата, което следва да бъде по-ниско от нивото на същественост за финансовия отчет на групата като цяло;

Г) прагът, над който неправилните отчитания не могат да бъдат разглеждани като очевидно незначителни за финансовия отчет на групата.

10 т.

Верен отговор: Б,

МОС 600, т.21-22

**Въпрос 47 Одиторът на Дружество ООД е стигнал до заключението, че поради значителни ограничения в обхвата на одита наложени от ръководството, възможния ефект от неспособността му да получи достатъчни и уместни одиторски доказателства е всеобхватен. Одиторът решава, че е необходимо да се оттегли от ангажимента. Тъй като поради определени обстоятелства има вероятност да не е в състояние да направи това, одиторът преценява какви действия може да предприеме. Кое от описаните по-долу действия е предписано от МОС 706 в такива ситуации?**

А) одиторът трябва да поиска допълнителни писмени изявления от ръководството относно възникналата ситуация;

Б) одиторът може да прецени, че е необходимо да включи параграф за обръщане на внимание в одиторския доклад, където да обясни защо не е възможно да се оттегли от ангажимента;

В) одиторът трябва да уведоми своята професионална организация относно възникналата ситуация;

**Г) одиторът може да прецени, че е необходимо да включи параграф по друг въпрос в одиторския доклад, където да обясни защо не е възможно да се оттегли от ангажимента.**

10 т.

Верен отговор Г,

Параграф А10 от МОС 706

**Въпрос 48 Дружество Х (България) е дъщерно предприятие на Група А (Холандия) и развива бизнеса си в сферата на строителството и недвижимите имоти. Дружество Х е започнало дейността си в страната по време на бум в строителството на недвижими имоти и е финансирало тази си дейност чрез банкови заеми и заем от дружество У (Германия), част от Групата. Последните няколко години в условията на финансова криза са влошили значително представянето на Дружеството, и са влошили финансовите му показатели, включително съществени натрупани загуби, поради което Дружеството е поискало и получило потвърждение за подкрепа от компанията майка и потвърждение от Дружество У, че няма да изисква изплащане на заема в следващите 12 месеца. Поради тази подкрепа, Дружество Х е изготвило финансовия си отчет използвайки предположението за действащо предприятие, но не е включило подходящи оповестявания във финансовия си отчет. Също така, ръководството се е съгласило да включи подробни писмени изявления по този въпрос в представителното писмо, което ще изпрати на одитора. На основата на събраните одиторски доказателства Одитор К заключава, че Дружеството уместно е използвало предположението за действащо предприятие при изготвянето на финансовия отчет, но има проблем с факта, че ръководството е отказало да оповести във финансовия си отчет, че е налице съществена несигурност, която може да породи значителни съмнения относно способността на Дружеството да продължи да функционира като действащо предприятие, както и обстоятелствата свързани с това. Как трябва да постъпи одитор К съгласно МОС 570 *Действащо предприятие* при издаването на одиторския доклад, ако ръководството на дружеството откаже да направи подходящи оповестявания във финансовия отчет?**

А) одитор К отказва да изрази мнение поради ограничение в обхвата на одита и потенциалния съществен ефект върху финансовия отчет от съществената несигурност относно способността на Дружеството да продължи да функционира като действащо предприятие;

**Б) одитор К изразява квалифицирано мнение или отрицателно мнение, както това е уместно, като посочва в одиторския доклад, че е налице съществена несигурност, която може да породи значителни съмнения относно способността на предприятието да продължи да функционира като действащо предприятие;**

В) одитор К счита за уместно използването от ръководството на предположението за действащо предприятието при изготвяне на финансовия отчет, поради подкрепата от компанията майка и Дружество У. Като счита писмените изявления от ръководството за уместно и достатъчно одиторско доказателство, Одитор К изразява немодифицирано мнение;

Г) одитор К изразява немодифицирано мнение и добавя параграф за обръщане на внимание в одиторския доклад, където посочваче е налице съществена несигурност, която може да породи значителни съмнения относно способността на предприятието да продължи да функционира като действащо предприятие.

10 т.

Верен отговор Б,

Параграф 20 от МОС 570

**Въпрос 49 Вие сте съдружник по ангажимента за одит на „Веселият маховик” ООД за 20Х2 г. Дружеството се занимава с производство на части за двигатели с вътрешно горене, които се произвеждат в завода в град Костенец и се изнасят само в чужбина. Дружеството е одит клиент от 2 години. Планираният одит подход относно тестването на приходите от продажби е да се разчита на контролите върху риска, свързан с приходите, като се тества оперативната им ефективност. Междинният одит е проведен през третата седмица на месец октомври 20Х2 г. и е обхванал периода от януари до септември. При междинния одит контролите, свързани с приходите от продажби, са били тествани и са получени одиторски доказателства, че тези контроли са действали ефективно за периода на междинния одит. Какво трябва да предприеме одиторът по време на финалния одит за 20Х2 г.?**

**А) да разшири теста на контролите върху риска, свързан с приходите, за оставащия период или да тества текущото наблюдение на тези контроли от страна на предприятието;**

Б) да установи дали има съществените промени в контролите след като те са били тествани, включително промени в информационната система, процеси и персонал. Ако няма такива промени няма нужда от допълнителни тестове на контролите за оставащия период до края на годината независимо от значимостта на риска от съществени неправилни отчитания, свързан с приходите;

В) за оставащия период до края на годината, одиторът следва да извърши единствено процедури по същество, включително тестове на детайлите, тъй като рискът, свързан с приходите от продажби, винаги се счита за съществен и освен това се предполага, че за приходите от продажби винаги има риск от измама и процедурите по същество са задължителни;

Г) ако според професионалната преценка на одитора, одиторските доказателства, получени по време на междинния одит от тестовете на контролите, свързани с приходите, са достатъчни, то допълнителни тестове на контролите не са необходими и по време на финалния може да се пристъпи към процедури по същество относно приходите от продажби.

10 т.

Верен отговор: А,

МОС 330 А34

**Въпрос 50 Вие отговаряте за първоначален одиторски ангажимент – одит на финансовия отчет за 20Х2 г. на клиента „Х” АД. Финансовият отчет на Дружеството за 20Х1 г. е изготвен в съответствие с НСС и е бил одитиран от друг одитор, който е изразил немодифицирано одиторско мнение с дата 29 март 20Х2г. Финансовият отчет на дружество „Х” АД за 20Х2 г. е първият финансов отчет на дружеството, изготвен в съответствие с МСФО, приложими в ЕС, като в този отчет дружеството е приложило МСФО 1 „Прилагане за първи път на МСФО”. Известно е, че значението на началните салда по отношение на финансовия отчет за текущия период е много съществено. Какво би трябвало да се предприеме, за да се получат достатъчни и уместни одиторски доказателства за това дали началните салда съдържат неправилни отчитания, които биха могли да се отразят съществено на финансовия отчет за текущия период?**

А) тъй като финансовият отчет за предходната година е одитиран, би трябвало да се извърши преглед на работната документация на предходния одитор, за да се получат достатъчни и уместни доказателства относно началните салда;

Б) да се извърши одиторска процедура с цел да се определи дали крайните салда за предходния период са правилно пренесени в текущия период;

В) одиторът трябва да се запознае с най-скорошния одитиран предходен финансов отчет, за получаване на информация, съществена за началните салда, включително оповестяванията и трябва да определи дали началните салда отразяват прилагането на подходящи счетоводни политики;

**Г) одиторът трябва да извърши преглед на работната документация на предходния одитор, трябва да определи дали крайните салда са правилно преизчислени и трябва да изпълни специфични одиторски процедури за получаване на допълнителни одиторски доказателства във връзка с преминаването от НСС към МСФО, приложими в ЕС.**

10 т.

Верен отговор: Г,

МОС 510.6

**Въпрос 51 Във връзка с одит на финансовите отчети на Дружество „А” одит екипът е извършил аналитична процедура по същество за сметка „Приходи”. Вие като ръководител на одит екипа преглеждате работните файлове на одит екипа и по-специално на информацията за сметка „Приходи”.**

**Аналитичната процедура по същество представлява анализ на приходите по месеци. Одит екипът е разработил свое очакване за стойността на месечните приходи, което според вас е уместно.**

**Това което ви прави впечатление, е следното: през месец април приходите отчетени от Дружество „А” се различават съществено с очакваните от одит екипа за този месец суми.**

**Одит екипът е поискал обяснение от ръководството на какво се дължи това отклонение. Ръководството е обяснило, че през април месец Дружеството е намалило продажните си цени за 2 седмици.**

**Одит екипът не е документирал извършването на процедури за потвърждаване на информацията, предоставена от ръководството.**

**Кое от следните твърдения, за ситуацията описана по-горе, е вярно:**

А) получаването на обяснения от ръководството е достатъчно и уместно, не се изискват допълнителни процедури;

**Б) одит екипът е трябвало да извърши процедури за проверка на информацията, предоставена от ръководството за обясняване на причината за отклонението;**

В) ако в предходни периоди информация, която ръководството е предоставяло като обяснение за подобни ситуации, се е оказвала вярна, то одит екипът може да разчита на обясненията на ръководството за текущия период без допълнителни проверки;

Г) ако обясненията за отклоненията са предоставени от счетоводния отдел това ще изисква одит екипът да извърши процедури за проверка на тази информация. Ако обясненията за отклоненията са предоставени от ръководителя на Търговския отдел, това няма да изисква провеждането на допълнителни процедури за проверка на тази информация.

10 т.

Верен отговор Б

МОС 520, т.7, параграф А20-А21

**Въпрос 52 Във връзка с одит на финансовите отчети на Дружество „А” одит екипът е извършил аналитична процедура по същество за сметка „Приходи”. Вие като ръководител на одит екипа преглеждате работата на одит екипа и по-специално работните документи, свързани с аналитичната процедура по същество за сметка „Приходи”.**

**При разработване на свое очакване за стойността на отчетените приходи одит екипът е използвал бюджета за продажби на дружеството за текущата година.**

**От информацията, която сте получили от ръководството в резултат на отправени запитвания, вие знаете, че бюджетите на дружеството се изготвят от компанията-майка на дружеството и се поставят като цели за постигане за съответната година. Прегледът на одиторската документация от предходни периоди показва, че резултатите на дружеството са се отличавали съществено от бюджетираните за съответните години.**

**През текущата година сумата на приходите се приближава до сумата, предвидена в бюджета и одит екипът е преценил, че използването на бюджета като отправна точка за разработване на очаквания за сумата на приходите е разумно.**

**Кое от следните твърдения е вярно:**

А) Тъй като сумата на отчетените приходи и сумата на приходите по бюджет са много близки, одит екипът е взел правилно решение да използва бюджета за разработване на очакване на сумите за приходите за целите на аналитичната процедура по същество;

Б) тъй като бюджетът е разработен от компанията-майка, то той е независима информация от гледна точка на дружеството и е разумно да бъде използван от одит екипа при разработване на очаквания за сумите на приходите;

**В) използването на бюджета за разработването на очакване за сумите на приходите не е уместно, тъй като бюджета е наложен от компанията-майка и по своята същност отразява целите, поставени на дружеството, а не очакванията за реалните му резултати;**

Г) ако разликата между сумата на отчетените от дружеството приходи и сумата на приходи по бюджет е по-малка от определеното от одит екипа ниво на същественост то тогава не е необходимо да се прави анализ за процеса на изготвяне на бюджета.

5 т.

Верен отговор: В,

МОС 520, параграфи А12

**Въпрос 53 Когато финансовият отчет за предходен период е одитиран от друг одитор, последващият одитор:**

А) изпълнява задължително специфични одиторски процедури за получаване на одиторски доказателства относно началните салда;

**Б) може да изпълни една или и двете одиторски процедури - специфични одиторски процедури за получаване на одиторски доказателства относно началните салда и преглед на работната документация на предходния одитор;**

В) изпълнява задължително и двете процедури - специфични одиторски процедури за получаване на одиторски доказателства относно началните салда и преглед на работната документация на предходния одитор;

Г) не е необходимо да извършва процедури за получаване на одиторски доказателства за началните салда, защото не носи отговорност за финансовите отчети за предходния период.

10 т.

Верен отговор: Б,

МОС 510, Параграф 6 в/

**Въпрос 54 Ако екипът за ангажимент за одит на консолидирания финансов отчет на групата не счита, че достатъчни и уместни одиторски доказателства, върху които да базира одиторското мнение за групата, ще бъдат получени от 1) работата, изпълнена във връзка с финансовата информация на съществените компоненти; 2) работата, изпълнена във връзка с контролите, използвани в цялата група и процеса на консолидация и 3) аналитичните процедури, изпълнени на ниво група, екипът за ангажимент за одит на консолидирания финансов отчет на групата следва да направи следното:**

А) Избира компоненти, които не са съществени и изисква от одитора на компонента да извърши една или повече от следните процедури: одит на финансовата информация на компонента, преглед на финансова информация на компонента или конкретно определени процедури;

Б) Прави заключение, че възможният ефект върху финансовия отчет на групата от неразкритите неправилни отчитания е съществен, но не е всеобхватен и квалифицира мнението си;

В) Прави заключение, че възможният ефект върху финансовия отчет на групата от неразкритите неправилни отчитания е съществен и всеобхватен и се оттегля от одита;

Г) Прави заключение, че възможният ефект върху финансовия отчет на групата от неразкритите неправилни отчитания е съществен и всеобхватен и отказва изразяване на мнение.

10 т.

Верен отговор: А,

МОС 600, т.29

**Въпрос 55 Регистриран одитор е поел ангажимент за компилиране на финансова информация, което представлява изготвянето на финансов отчет, отговарящ на изискванията на МСФО. В процеса на работата, регистрираният одитор установява, че предоставената информация относно реализираните продажби за отчетния период е неточна, непълна и недостатъчна. След многократни срещи с ръководството на дружеството-клиент, чиято финансова информация той е нает да компилира, регистрираният одитор получава категоричен отказ да му бъде предоставена допълнителна информация, която е счел за необходима, с коментара от страна на ръководството на дружеството, че той е нает за да компилира финансов отчет в съответствие с МСФО. Как би трябвало да постъпи регистрираният одитор в тази ситуация:**

А) Да поиска допълнително време за финализиране на ангажимента, за да отправи допълнителни проучващи запитвания към ръководството на дружеството-клиент, за да оцени надежността и изчерпателността на предоставената информация;

Б) Да отрази в работната си документация необходимостта от извършване на оценка на вътрешните контроли в дружеството-клиент и резултата от извършената от него работа по тази оценка;

**В) Да се оттегли от ангажимента като информира предприятието за причините за оттеглянето;**

Г) Да уведоми ръководството на дружеството-клиент, че въз основа на познанията му на счетоводната практика, която се прилага в този отрасъл, при наличие на съгласие от тяхна страна ще направи адекватни предположения, така, че изготвеният финансов отчет да не съдържа очевидни неточности, неправилни отчитания и несъответствия.

10 т.

Верен отговор: В,

МСССУ 4410, Пар 33

**Въпрос 56 Вие сте отговорни за одита на нов клиент за 20Х7 година. Финансовият отчет е изготвен в съответствие с Международните стандарти за финансово отчитане, приети в ЕС. Изпратено е писмо за поемане на ангажимент, за да се потвърдят условията на ангажимента и отговорностите на ръководството. Вътрешният юрисконсулт на клиента Ви изпраща коригирано писмо за поемане на ангажимент, в което са премахнати текстовете за отговорността на ръководството относно:**

**1. изготвянето на финансовия отчет (тъй като предприятието използва услугите на външна счетоводна фирма, която също така изготвя годишния финансов отчет); и**

**2. вътрешен контрол, необходим, за изготвяне на финансов отчет, който не съдържа съществени неправилни отчитания (тъй като не съществува такова изискване в Закона за счетоводството).**

**Какво се изисква да предприеме одиторът във връзка с тези обстоятелства и защо?**

**А) освен ако не се изисква от закон или нормативен акт, одиторът не следва да приеме този ангажимент, тъй като съгласието на ръководството, че потвърждава своята отговорност за изготвянето на финансовия отчет и за необходимия вътрешен контрол не е получено;**

Б) освен ако не се изисква от закон или нормативен акт, одиторът не следва да приеме този ангажимент, тъй като това е ограничение в обхвата на работа на одитора;

В) одиторът следва да направи проверка в Закона за счетоводството и ако действително не съществува изискване ръководството да е отговорно за вътрешен контрол, необходим, за изготвяне на финансов отчет, който не съдържа съществени неправилни отчитания, то тази корекция на писмото за поемане на ангажимент може да бъде приета. Задължително е ръководството да потвърди писмено своята отговорност за изготвянето на финансовия отчет, независимо че се използва външна счетоводна фирма;

Г) одиторът трябва да обсъди въпроса с ръководството и да им обясни, че ако настояват за тези корекции на текста на писмото за поемане на ангажимент, това ще доведе до издаване на отказ от изразяване на мнение върху финансовия отчет.

10 т.

Верен отговор: А,

МОС 210, § 8

**Въпрос 57 По време на одита на годишния финансов отчет на предприятие „К” се установява, че е осъществена еднократна сделка по продажба и обратен лизинг на основната производствена сграда на предприятието. Основната дейност на предприятието е производство и продажба на хартиени продукти. Балансовата стойност на сградата надвишава 8 пъти нивото на същественост за този одит. Какво задължение има одиторът във връзка с изискванията на МОС 550 „Свързани лица” относно тази сделка?**

**А) одиторът трябва да отправи запитвания към ръководството относно характера на тази сделка и дали биха могли да участват свързани лица;**

Б) в зависимост от планирания одит подход одиторът може да направи тест на контролите върху този вид сделки или тест на детайли. Ако се установи участие на свързани лица, трябва да се направи проверка на оповестяването;

В) ако рискът от сделки със свързани лица е оценен като съществен, одиторът трябва да отправи запитвания към ръководството относно характера на тази сделка и дали биха могли да участват свързани лица;

Г) зависи от професионалната му преценка, но задължително трябва да се провери дали сделката е със свързани лица.

10 т.

Верен отговор: А,

МОС 550, § 16, 18 и А25

**Въпрос 58 Вие сте одитор на годишния финансов отчет на предприятие „Иван Иванов” ЕООД. Дружеството има едноличен собственик, който е и изпълнителен директор. В проекта на годишен финансов отчет, изготвен в съответствие с Международните стандарти за финансово отчитане, приети в ЕС, липсва оповестяване на възнаграждението на ключов ръководен персонал. Изпълнителния директор твърди, че това оповестяване би застрашило неговата персонална сигурност, тъй като в това оповестяване би трябвало да се включи единствено неговото възнаграждение и финансовият отчет ще бъде публично достъпен. Кое от изброените по-долу описва най-добре какво трябва да направи одитора?**

А) ако сумата на възнаграждението на ключов ръководен персонал е под нивото на същественост на изпълнението за одита, може липсващото оповестяване да се включи в справката за некоригирани одит отклонения, която е част от писмото за представяне на ръководството и няма да има нужда от модификация на одит мнението;

Б) одиторът трябва да поиска специфични писмени изявления от ръководството, че разбират своята отговорност за съзнателното неоповестяване на възнаграждението на ключов ръководен персонал;

**В) одиторът има задължение да оцени дали идентифицираните взаимоотношения и сделки със свързани лица са били отчетени по подходящ начин и оповестени в съответствие с Международните стандарти за финансово отчитане, приети в ЕС и дали ефектите на взаимоотношенията и сделките със свързани лица са възпрепятствали постигането на достоверно представяне във финансовия отчет.**

Г) ако не се коригира липсващото оповестяване, одиторът най-вероятно ще трябва да издаде модифицирано одит мнение, тъй като това оповестяване е съществено по своята същност и сумата няма значение. Още повече, че е пропуснато умишлено и съзнателно.

10 т.

Верен отговор: В,

МОС 550, § 25, А46 и А47

**Въпрос 59 Вие сте старши одитор на екип за преглед на финансовите отчети на фирма XYZ към 30 юни 201X г. Като част от планирането на ангажимента, Вие съставяте списък с процедури, приложими в процеса на прегледа на вземанията към датата на баланса, който ще изпратите на одит мениджъра за одобрение и ще обсъдите с екипа на срещата за планирането на ангажимента. Кои от следните процедури бихте включили в списъка с процедури за преглед на вземанията към датата на баланса:**

А) получаване на справка за вземанията, сравнение с оборотната ведомост, отправяне на запитване относно причините за необичайно големи суми и кредитни салда по сметки и извършване на тест за съществуване на вземанията;

**Б) получаване на възрастов анализ на вземанията, отправяне на запитване относно причините за необичайно големи суми и кредитни салда по сметки и относно събираемостта на вземанията;**

В) получаване на възрастов анализ на вземанията, отправяне на запитване относно причините за необичайно големи суми и кредитни салда по сметки и проверка на оценката на вземанията;

Г) получаване на справка за вземанията и изпращане на потвърдителни писма до клиентите с необичайно големи салда.

10 т.

Верен отговор: Б,

МСАП 2400 пар.47 и 48

**Въпрос 60 Основният предмет на дейност на дружество А е разпределение и снабдяване с природен газ на определена територия в България. Одиторът на дружеството е отправил проучващи запитвания към ръководството относно нормативни разпоредби и закони, които имат съществено влияние върху дейността на предприятието. В резултат на извършените запитвания и други одиторски процедури, одиторът е установил, че съгласно Закона за енергийната ефективност дружеството е задължено да постигне енергийни спестявания за 20Х3 г. на стойност 7.56 GWh. В случай, че не бъдат постигнати целите съгласно Закона за енергийната ефективност, дружеството е длъжно да плати санкция в размер на 3% от приходите на дружеството за 20Х3 г. Към датата на изготвяне на финансовия отчет за 20Х3 г. не е бил извършен верификационен одит (с цел удостоверяване на постигнатите енергийни спестявания) и ръководството на дружеството не счита, че е необходимо финансовият отчет на дружеството да включва оповестявания в тази връзка.**

**Одиторът следва да извърши следното:**

А) да направи оценка дали е възможно неспазване на Закона за енергийната ефективност, което да има съществено отражение и ефект върху финансовия отчет и да изрази квалифицирано мнение върху финансовия отчет съобразно МОС 705 Модификации на мнението, изразено в доклада на независимия одитор;

**Б) да направи оценка дали е възможно неспазване на Закона за енергийната ефективност, което да има съществено отражение и ефект върху финансовия отчет и да изрази квалифицирано или отрицателно мнение върху финансовия отчет съобразно МОС 705 Модификации на мнението, изразено в доклада на независимия одитор;**

В) да направи оценка дали е възможно неспазване на Закона за енергийната ефективност, което да има съществено отражение и ефект върху финансовия отчет и да изрази мнение с параграф за обръщане на внимание върху финансовия отчет съобразно МОС 706 Параграфи за обръщане на внимание и параграфи по други въпроси в доклада на независимия одитор;

Г) да изрази немодифицирано мнение, тъй като към момента на изготвяне на финансовия отчет не е завършен верификационният одит.

10 т.

Верен отговор: Б,

МОС 250, § 25

**Въпрос 61 Дружество В изготвя финансовите си отчети към 31 декември 20Х3 г. и основният предмет на дейност на дружеството е търговия на дребно с облеклa, парфюмерийни, козметични и други стоки за бита в нает магазин.**

**Ръководството на дружество В е извършило преценка за способността на предприятието да продължи да функционира като действащо предприятие и вярва, че принципът е правилно приложен и не съществува съществена несигурност за финансовите отчети за годината приключваща към 31 декември 20Х3 г. Въз основа на направената оценка финансовите отчети не включват оповестявания за несигурността. Преценката, която е направена покрива дванадесет месеца от датата на финансовия отчет.**

**Одиторът е оценил преценката на ръководството и е установил следните събития и условия:**

* **Текущите пасиви превишават текущите активи;**
* **Дружеството има получен заем с фиксиран срок за погасяване към 30 юни 20Х4 г. и няма реалистични шансове за подновяване или изплащане;**
* **Паричните потоци от основна дейност са отрицателни;**
* **Значителни загуби от дейността;**
* **Наличие на просрочени задължения за наем на магазина, в който дружеството извършва дейността си; и**
* **Дружеството не е получило формално потвърждение за финансова подкрепа от акционерите в обозримо бъдеще.**

**Какво мнение е подходящо да издаде одиторът на дружество А относно финансовите отчети на дружеството за годината приключваща към 31 декември 20Х3 г.:**

А) немодифицирано мнение;

Б) квалифицирано мнение;

**В) отрицателно мнение**

Г) мнение с параграф за обръщане на внимание.

10 т.

Верен отговор: В,

МОС 570, § 21

**Въпрос 62 Одитор е бил ангажиран за извършване на одит на годишните финансови отчети на дружеството А за предходната и за текущата година. При одита на финансовите отчети за предходната година одиторът е тествал оперативната ефективност на автоматичен контрол – контрол Х, който е бил свързан с риск, който одиторът е определил като съществен. Като част от одита за предходната година одиторът е извършил тестове за оперативната ефективност на общите ИТ контроли на дружеството.**

**За целите на одита на финансовите отчети за текущата година одиторът е взел решение да разчита на резултатите от тестовете за оперативна ефективност на контрола Х от предходната година, като одиторът е идентифицирал като съществен риска, с който този контрол е свързан и за текущата година. Като част от одита за текущата година одиторът е извършил тестове за оперативната ефективност на общите ИТ контроли на дружеството. За целите на одита за текущата година одиторът е провел интервюта с отговорни лица в дружеството, на база на които се е убедил, че няма промяна в контрола Х.**

**Кое от твърденията е вярно:**

А) решението на одитора е съобразено с изискванията на Международните одиторски стандарти, които позволяват оперативна ефективност на контроли да се тества на всеки трети одит;

Б) не е разрешено ползването на резултати от тестове за оперативна ефективност на контроли в предходни период за целите на одит за текущата година;

В) решението на одитора е съобразено с изискваният на Международните одиторски стандарти, тъй като одиторът е извършил през текущата година тестове за оперативната ефективност на общите ИТ контроли;

Г) решението на одитора относно тестването на контрола Х не е правилно, тъй като контролът Х е свързан със съществен риск и одиторът следва да го тества през текущия период.

10 т.

Верен отговор: Г,

МОС 330, § 15

**Въпрос 63 Регистриран одитор е назначен да извърши одит съгласно МОС на консолидирания финансов отчет на „Гуд Сервис“ ООД за 20Х4 г., изготвен по МСФО, така както са приети за прилагане в ЕС. Основната дейност на Групата е предоставяне на аутсорсинг услуги – счетоводство, логистика и продажби, управление на складово стопанство и други подобни. През 20Х4 г. е придобит контрол от „Гуд Серви” ООД върху „Пейрол Сървисис“ АД, специализирано в аутсорсинг на процеси по управление на човешки ресурси и обработка на работни заплати. За целите на финансовия одит на клиентите на „Пейрол Сървисис“ АД за 20Х4 г., те изискват от дружеството да им предостави доклад от одитор, предоставящ сигурност относно описанието, проектирането и оперативната ефективност на контролите. Възможно ли е регистрираният одитор на Групата да поеме подобен ангажимент?**

**А) регистрираният одитор би могъл да поеме отделен ангажимент съгласно МСАИС за изразяване на сигурност върху описанието, проектирането и оперативната ефективност на контролите като вземе предвид специфичните изисквания за докладване, приложими към обслужващи организации;**

Б) не е възможно регистрираният одитор да издаде доклад върху описанието, проектирането и оперативната ефективност на контролите за 20Х4 г., тъй като той предоставя сигурност върху историческа финансова информация. Следва да потърсят услугите на вътрешен одитор;

В) регистрираният одитор следва да уточни кои контроли са в обхвата на ангажимента, съобразно изискванията на клиентите на „Пейрол Сървисис“ АД, какви контролни процедури е необходимо да бъдат извършени, формата на доклада за фактически констатации, и ограниченията относно неговото разпространение. Регистрираният одитор ще предостави отделно писмо за поемане на подобен ангажимент;

Г) регистрираният одитор не може да издаде доклад върху описанието, проектирането и оперативната ефективност на контролите за 20Х4 г., тъй като той не е назначен за одитор на финансовия отчет на „Пейрол Сървисис“ АД.

10 т.

Отговор на въпрос: А,

МСАИС 3402

**Въпрос 64 В одиторска фирма е завършило годишното обучение на младши асистент-одитори и една от широко дискутираните теми е определянето и адресирането на съществени рискове за даден одиторски ангажимент. След проведения курс двама от младшите асистент одитори дискутират от какви фактори зависят тези рискове в различните дружества и има ли такива, които се дефинират като съществени рискове за всеки един одиторски ангажимент. След дълъг спор двамата младши асистент одитори решават да се допитат по въпроса до един от ръководителите на екипите в специализираното одиторско дружество. Какво би им отговорил ръководителят на екипа:**

А) съществува предположение, че рисковете от съществени неправилни отчитания, дължащи се на измама при признаване на приходите, са съществени рискове във всеки одиторски ангажимент. Рискът, свързан с пренебрегване на контролите от страна на ръководството, представлява съществен риск във всеки одиторски ангажимент. Това се определя от приложимите Международни одиторски стандарти и не е предмет на професионална преценка;

**Б) рискът, свързан с пренебрегване на контролите от страна на ръководството, представлява съществен риск във всеки одиторски ангажимент. Също така съществува предположение, че рисковете от съществени неправилни отчитания, дължащи се на измама при признаване на приходите, са съществени рискове във всеки одиторски ангажимент. Въпреки това одиторът може да заключи, че последното предположение не е приложимо в обстоятелствата на ангажимента и съответно не идентифицира признаването на приходи като риск от съществени неправилни отчитания дължащи се на измама, като включи в документацията причините за това заключение;**

В) рискът, свързан с пренебрегване на контролите от страна на ръководството, представлява съществен риск във всеки одиторски ангажимент. Въпреки това одиторът може да заключи, че това не е приложимо в обстоятелствата на ангажимента и съответно да не идентифицира риска, свързан с пренебрегване на контролите от страна на ръководството като съществен риск. Това решение се взима от регистрирания одитор, отговорен за ангажимента и се документира в съответствие с изискванията на МОС 240 „Отговорност на одитора относно измами при одита на финансови отчети“. Съществува предположение, че рисковете от съществени неправилни отчитания дължащи се на измама при признаване на приходите са съществени рискове във всеки одиторски ангажимент. Въпреки това одиторът може да заключи, че последното предположение не е приложимо в обстоятелствата на ангажимента и съответно да не идентифицира признаването на приходи като риск от съществени неправилни отчитания, дължащи се на измама;

Г) рискът, свързан с пренебрегване на контролите от страна на ръководството, представлява съществен риск във всеки одиторски ангажимент. Въпреки това одиторът може да заключи, че това не е приложимо в обстоятелствата на ангажимента и съответно да не идентифицира рискът свързан с пренебрегване на контролите от страна на ръководството като съществен риск. Съществува предположение, че рисковете от съществени неправилни отчитания, дължащи се на измама при признаване на приходите са съществени рискове във всеки одиторски ангажимент. Това се определя от МОС 240 „Отговорност на одитора относно измами при одита на финансови отчети“ и не е предмет на професионална преценка.

10 т.

Верен отговор: Б,

МОС 240, Пар.26, Пар.31,

**Въпрос 65 „Стройко трейд“ АД е дългогодишен одит клиент, занимаващ се с търговия** **на строителни материали. При извършването на процедури за оценка на риска в планиращата фаза на одита за 20Х5 г., асистентът на регистрирания одитор идентифицира значителни продажби при условията на „фактуриране и задържане“, които не са били практика през предходни отчетни периоди. Също така, разбира, че ръководството на дружеството има амбициозни планове да увеличи броя на търговските обекти през периода 20Х6 г. – 20Х7 г. и да разшири предлагания асортимент строителни материали, за което е иницииран процес по привличане на чуждестранен инвеститор. Асистент-одиторът е отправил проучващи запитвания към ръководството дали е запознато със случаи на злоупотреби при извършването на продажби при условията на „фактуриране и задържане“ през отчетния период. От отговора се разбира, че ръководството не е запознато с подобни случаи и счита, че рискът е нисък, тъй като това е обичайна практика в бранша. Запазвайки своя професионален скептицизъм, асистент-одиторът вярва, че предвид плановете за привличане на нов инвеститор, ръководството има стимул да представя по-добри финансови резултати и да манипулира периода на признаване на приходи чрез продажби при условията на „фактуриране и задържане“. Следователно, той се свързва и обсъжда идентифицирания риск от измама с регистрирания одитор, както и следните предложения за отговори за адресиране на този риск. Кой от тях регистрираният одитор би счел за приемлив и подходящ?**

А) Извършване на процедури по същество върху признатите приходи при условията „фактуриране и задържане“ на база 100% от популацията на съпътстващите продажби с цел установяване и оценяване на неправилните отчитания в резултат на идентифицирания риск от измама;

Б) Преглед дали избраната счетоводна политика за признаване на приходите от продажба при условията на „фактуриране и задържане“ е в съответствие с изискванията на приложимата финансово-отчетна рамка; извършване на допълнителни по характер одиторски процедури като присъствие на годишната инвентаризация на строителни материали на отговорно пазене; външни потвърждения към клиенти при условията на продажби „фактуриране и задържане“; увеличаване на размера на извадките и изпълнение на аналитични процедури на по-детайлно ниво; изпълнение на допълнителните одиторски процедури близо или към края на отчетния период;

**В) Регистрираният одитор извършва оценка дали възприетия подход за отчитане на продажбите при условията „фактуриране и задържане“, в частност, определяне на момента на признаване на съпътстващите приходи е показателен за манипулиране на финансовата отчетност; ангажира се пряко в извършването на одиторските процедури, свързани с проверка на продажбите при условията „фактуриране и задържане“; променя характера, времето на изпълнение и обхвата на одиторски процедури като включва елемент на непредсказуемост и допълнителни по характер процедури; изпълнява процедури по същество близо до края на отчетния период; увеличава размера на извадките и намалява праговете за анализиране на отклоненията при аналитични процедури;**

Г. Извършване на одиторски процедури в отговор на рисковете от заобикаляне на контролите от страна на ръководството по отношение на приходите: тестване целесъобразността на записите в счетоводните регистри, в главната книга и други корекции, направени при изготвянето на финансовия отчет; преглед на приблизителните счетоводни оценки за предубеденост и ретроспективен преглед на съпътстващите преценки и предположения; тестване на съществени транзакции, които са извън обичайния ход на дейност.

10 т.

Верен отговор В,

МОС 240, пар. 28-33

**Въпрос 66 Вие сте избрани през август 20Х1 г. за втора година за одитор на финансовите отчети на предприятие „Услуги за дома“ ООД за 20Х1 г., изготвени съгласно МСФО и сте подписали писмо за поемане на ангажимент/договор с дата 31.08.20Х1г. Мажоритарен собственик на фирмата е физическо лице с 51% от дяловете, а останалите 49% се притежават от друго физическо лице. Фирмата не подлежи на задължителен финансов одит. Одиторското ви мнение върху финансовите отчети за предходната година е квалифицирано мнение за ограничение в обхвата относно обезценката на вземанията.**

**На 8.9. 20Х1 г. мажоритарният собственик продава своите 51% от дяловете на фирма „Всичко за дома” ООД. На 1.10.20Х1 г. предприятието изпраща искане към вас за промяна на обхвата: от извършване на одит на финансовите отчети към и за годината завършваща на 31.12.20Х1 г. на извършване на одит на финансовите отчети, изготвени съгласно МСФО за периода от 1.09.20Х1 г. до 31.12.20Х1 г., без представяне на сравнителна информация.**

**Вие ще предприемете следните действия:**

А) ще откажете промяната на ангажимента, защото не е възможно да се правят промени в подписан вече договор;

Б) ще приемете промяната в ангажимента, защото се променя обхвата в резултат на промяна в обстоятелствата;

В) няма да приемете промяната, ако заключите, че новата обща рамка за финансово отчитане не е приемлива и ще настоявате да се изпълни одит на финансовите отчети за 20Х1 г. съгласно договора;

Г) ще приемете промяната, защото считате, че новият обхват по-точно отразява потребностите на предприятието и го приемате за разумен.

10 т.

Верен отговор В,

МОС 210 Пар. 6 и 14

**Въпрос 67 Вие сте съдружник, отговорен за одита на предприятие за производство на сладки тестени изделия „Сладкишче“ ООД за 20X1 г. В резултат на извършения одит мениджърът на екипа, ви докладва за следните грешки:**

1. **Надценени материални запаси в размер на 120 хил.лв.**
2. **Надценени вземания в размер на 60 хил.лв.**
3. **Непризнат приход и вземания към 31.12.20Х1 г., но признати в 20Х2 г. в размер на 50 хил.лв.**

**Одит мениджърът ви докладва, че определеното ниво на същественост на финансов отчет като цяло е в размер на 140 хил.лв. Определено е и специфично ниво на същественост в размер на 70 хил. лв. само за класовете сделки и операции, свързани с приходите и разходите за обезценка. Данъчният ефект от грешките се игнорира за целите на задачата. Няма други съображения важни за определяне дали установените грешки са съществени.**

**Кои от посочените грешки биха довели до квалифицирано мнение, ако не се приемат за коригиране от ръководството на Дружеството?**

**А) обезценката на материалните запаси, защото индивидуално е съществена;**

Б) грешките, свързани с вземанията и материалните запаси, защото кумулативно надвишават нивото на същественост за финансовия отчет като цяло;

В) грешките, свързани с вземанията, защото кумулативно надвишават нивото на същественост за класовете сделки и операции, свързани с приходите и разходите за обезценка;

Г/ всички идентифицирани грешки са под нивото на същественост на финансовия отчет като цяло, защото следва да се прилага едно и също ниво на същественост съгласно МОС.

10 т.

Верен отговор А,

МОС 450 Пар. А13-14, МОС 320 Пар. 10

**Въпрос 68 Одиторът определя като рискова област пълнотата на продажбите на предприятие за търговия на дребно. Определяйки процедурите в отговор на оценените рискове одиторът е преценил, че съществуващата от пет години система за продажби е надеждна за целите на контрола и планира разчитане на нейната ефективност. През предходната година са извършвани тестове на оперативната ефективност на контрола на продажбите, които са потвърдили високата им ефективност. Базирайки се на своя опит от проведените тестове на контрола, одиторът най-вероятно би провел следните процедури:**

А) проучва продължаващата ефективност на контролите и ако не са настъпили промени, които касаят тяхната уместност прилага тестовете извършени през предходния период за ефективността на този вид контрол, като надеждно и достатъчно одиторско доказателство;

Б) проучва продължаващата ефективност на контролите и ако не са настъпили промени, които касаят тяхната уместност може да извърши тестове на оперативната ефективност на този вид контрол по време на следващия одит;

В) проучва продължаващата ефективност на контролите и ако не са настъпили промени, които касаят тяхната уместност не извършва тестове на оперативната ефективност на този вид контрол;

**Г) проучва продължаващата ефективност на контролите и ако не са настъпили промени, които касаят тяхната уместност тества оперативната ефективност на този вид контрол по време на текущия одит.**

10 т.

Верен отговор Г,

МОС 330, пар. 15

**Въпрос 69 Предприятие „МММ“ АД се занимава с производство и продажба на продукти от дървесина. Вие извършвате одит на това предприятие за трета поредна година. Както в предходните одити, така и в одита за текущия период, рискът свързан с пълнотата, съществуването и точността на приходите от продажби на продукция е бил определен като съществен. При изпълнението на предходните одити, вие сте тествали контролите върху този риск и сте заключили, че те функционират ефективно. Планирате да разчитате на тестове на контролите върху този риск и в текущия одиторски период. По време на текущия одит вие получавате доказателства, че след предходния одит не са настъпили съществени промени в тези контроли. Трябва ли да се тестват тези контроли като част от текущия одит?**

А) може да не се тестват, защото са тествани по време на миналия одит и не са настъпили съществени промени в контролите от тогава;

**Б) задължително се тестват и в текущия период;**

В) зависи какви процедури по същество се планират;

Г) може да не се тестват ако според професионална преценка на одитора, това няма да е ефективно.

10 т.

Верен отговор Б,

МОС 330.15

**Въпрос 70 Регистриран одитор е подписал писмо за поемане на ангажимент с предприятие „Бета” АД (публично дружество) за одит на годишния финансов отчет за втора поредна година и е стартирал работа по етапа Планиране на одита. Одиторът се е запознал в детайли с промените в бизнеса, контролната и счетоводна системи на предприятието и е направил аналитичен преглед на дейността и финансовите показатели на дружеството. Определил е висок одиторски риск за твърденията за вярност: а) измерване и пълнота на приходите и б) оценка на машини и съоръжения, използваеми само в производство, което предстои да бъде спряно до две години. Проверката на тези обекти ще изисква значително внимание, ресурси и професионална преценка по време на одита.**

**Кой е най-подходящият подход одиторът да комуникира установените рискове и планираните одиторски процедури за тяхното покриване с ръководството/лицата, натоварени с общото управление на дружеството?**

**А) одиторът следва да комуникира с ръководството/лицата, натоварени с общото управление на дружеството установените рискове и планираните одиторски процедури за тяхното покриване още на етап планиране. Въпросите, предмет на комуникацията, включват и предварителните виждания на одитора рисковите обекти да бъдат включени и в одиторския доклад като ключови одиторски въпроси;**

Б) одиторът не комуникира на етап планиране установените рискове с ръководството/лицата, натоварени с общото управление, за да не компрометира ефективността на по-нататъшното изпълнение на одита. На база установените съществени рискове при планирането екипът по одита изпълнява предвидените в работните програми процедури и запознава текущо отговорния одитор с основните констатации. Той, от своя страна, веднага комуникира с ръководството/лицата, натоварени с общо управление на дружеството проблемните въпроси и възможността те да бъдат включени и в одиторския доклад като ключови одиторски въпроси;

В) след като екипът е изпълнил всички планирани одиторски процедури, включително за покриване на идентифицираните рискове и е оформил своите констатации и заключения, отговорният одитор комуникира проблемните въпроси с мениджърите на предприятието, пряко отговорни за посочените рискови области. След това комуникира установените значителни рискове с ръководството/лицата натоварени с общото управление на дружеството непосредствено преди приключване на ангажимента в писмо до ръководството с констатации и препоръки и в одиторския доклад като ключови одиторски въпроси;

Г) няма верен отговор.

10 т.

Верен отговор А,

МОС 260, параграфи 15, А13, А49

**Въпрос 71 „Глас“ АД се занимава с производство и продажба на продукти от стъкло и е дългогодишен одит клиент на регистриран одитор. Сметките за приходи от продажби, търговски вземания и основни материали са определени като съществени сметки за одита за текущата 20Х6 г. Регистрираният одитор е получил следния имейл от своя асистент:**

„*Здравейте, г-н Донев,*

*Завърших актуализирането на разбирането на контролните дейности по продажби на продукти от стъкло и по покупки на основни материали. По отношение на покупките на основни материали, няма промени в процеса и в служителите, които извършват контролните дейности. Основната промяна е свързана с това, че обемът на покупките на основни материали се е увеличил двойно спрямо предходния период. В тази връзка, неавтоматизираният контрол „Извършване на комплектуване и проверка за съответствие на одобрена поръчка за покупка, издадена складова разписка и фактура за доставка на основни материали от отговорния за покупките счетоводител.“ се изпълнява многократно повече пъти през всеки месец. При одита за предходния период, извадката за тестове на този контрол е включвала 25 случайно избрани изпълнения на този контрол като не са установени отклонения в резултат на тестовете на контрола и такива не се очакват за текущия период. Поради увеличения обем на покупките и съответно увеличения брой на единиците в популацията на покупки, предлагам да увеличим размера на извадката за тестване на този контрол на 40 случайно избрани изпълнения (40 е следващият след 25 размер на извадка, съгласно нашата вътрешна методология, който следва да имаме предвид при наличието на определени фактори).*

*По отношение на приходите от продажби и търговските вземания, както бяхме обсъдили на нашата планираща среща, изпълних тестове на контрола и не установиха отклонения. Следователно, промених оценката на контролния риск на сметките за приходи от продажби и търговски вземания от „Не се разчита на контрола (висок контролен риск)“ за предходния период на „Разчита се на контрола (нисък контролен риск)“ за текущия одитиран период. Към 31.12.20Х6 г. няма съществена промяна в крайното салдо на търговските вземания спрямо предходен период. Миналата година, сме изпратили писма за положително потвърждение на търговски вземания на 28 клиента с най-големите по стойност салда, формиращи 87% от общото салдо на вземанията. За 20Х6 г., предлагам да следваме същия подход, като 28-те клиента с най-големи като стойност салда формират 80% от общото крайно салдо към 31.12.20Х6 г., което ни осигурява доста добро покритие.*

*Моля за вашите коментари по направените предложения като оставам на разположение за допълнителна информация!*

*С уважение,*

*Симона Делянова*

**Какви са най-подходящите коментари на регистрирания одитор по отношение на предложенията за размера на извадките за тестове на контрола и тестове на детайлите съгласно имейла на неговия асистент?**

А) Размерът на извадката за тестове на посочения контрол следва да бъде увеличена, както е предложено, а размерът на извадката за потвърждение на търговските вземания следва да се увеличи, ако 20-те процента оставащи непокрити от извадката вземания са съществени;

**Б) Размерът на извадката за тестове на посочения контрол не следва да бъде увеличаван, поради нарастване на обема на покупките. По отношение на потвържденията на търговските вземания, очаквам, промяната в одит стратегията ни тази година, свързана с извършване на тестове на контрола върху приходите от продажби и търговските вземания да има ефект в посока намаление на извадката за тестове на детайлите, свързани с потвърждения на търговските вземания;**

В) Всички предложения са направени с подходящото ниво на професионален скептицизъм и по моя професионална преценка, са приемливи;

Г) Предвид, че не се очакват отклонения от тестовете на контрола на покупките на основни материали и няма промени в служителите, изпълняващи контролните дейности, размерът на извадката за тестове на посочения контрол не следва да се увеличава спрямо предходния одитиран период. По отношение на размера на извадката за потвърждение на търговските вземания, предложеният би бил приемлив, ако стойността на оставащите непокрити от извадката, 20% от вземанията, не са съществени.

10 т.

Верен отговор Б,

МОС 530, Приложение 2 (т. 5 – брой на единици в популацията) и Приложение 3 (т. 1 – оценка на риска от съществени отклонения

**Въпрос 72 При извършване на тестове на детайлите по отношение на оценката на материалните запаси на клиента за одит „Фейзи“ АД за 20Х6 г., регистрираният одитор е установил необходимост от обезценка в размер на 2 млн. лв. до нетна реализируема стойност на материалните запаси, която ръководството отказва да признае във финансовия отчет. Ефектът от това отклонение е определен като съществен, но не всеобхватен за финансовия отчет на дружеството за 20Х6 г. и води до модификация в одиторското мнение вследствие на несъгласие с ръководството. Заедно с финалния финансов отчет, регистрираният одитор е получил и доклада за дейността на „Фейзи“ АД за 20Х6 г., (който придружава финансовия отчет), и в който е оповестена информация относно материалните запаси, както и съпътстващи финансови коефициенти, които са базирани и съответстват на финансовия отчет. Съгласно МОС, какво е най-подходящото отражение на модификацията на мнението на регистрирания одитор върху неговото докладване по отношение на другата информация, невключваща финансовия отчет?**

А) Няма отражение, тъй като съгласно МОС, регистрираният одитор не носи отговорност да докладва върху доклада за дейността. Това негово задължение произтича от Закона за счетоводството;

Б) По преценка на регистрирания одитор, той може да обърне внимание върху модификацията на одиторското мнение, в раздел „Доклад във връзка с други законови и регулаторни изисквания“, където докладва върху съответствието на доклада за дейността с финансовия отчет съгласно изискванията на Закона за счетоводството;

**В) Информацията относно материалните запаси, както и съпътстващите финансови коефициенти, оповестени в доклада за дейността, съдържат съществено неправилно отчитане, поради непризната обезценка на материални запаси. Фактът, че другата информация, невключваща финансовия отчет, съдържа съществено неправилно отчитане, следва да бъде докладван от одитора в одиторския доклад;**

Г) Няма отражение, тъй като не е налице несъответствие между оповестената информация относно материалните запаси и съпътстващите финансови коефициенти съгласно доклада за дейността и финансовия отчет.

10 т.,

Верен отговор В,

МОС 720, пар. 23, А55

**Въпрос 73 При установяване в хода на одита на важни въпроси, свързани със случаи на несъобразяване със законите и другите нормативни разпоредби:**

А) тези въпроси се докладват до лицата, натоварени с общо управление, одиторски комитет или надзорен съвет;

Б) ако одиторът счита, че по неговото докладване няма да се вземат никакви мерки, той търси правен съвет;

В) одиторът определя дали е задължен да докладва за тези въпроси на лица, извън предприятието;

**Г) всички посочени по-горе.**

10 т.

Верен отговор Г,

МОС 250.28, 24, 22

**Въпрос 74 Регистриран одитор извършва одит на Дружество „А“, чиито акции се търгуват на Българската Фондова Борса.**

**През текущата година Дружеството е извършило тест за обезценка на своите основни производствени активи и във финансовия отчет е призната загуба от обезценка. На база на извършените одит процедури одиторът е на мнение, че обезценката, която следва да бъде призната е съществено по-голяма. Ръководството на Дружество „А“ не счита да променя признатите суми в отчета.**

**Кое от следните твърдения е вярно:**

**А) регистрираният одитор следва да изрази квалифицирано мнение по отношение оценката на производствените активи на Дружеството;**

Б) регистрираният одитор следва да изрази квалифицирано мнение по отношение оценката на производствените активи на Дружеството и да включи въпроса в секцията „ключови одиторски въпроси“ в одиторския доклад;

В) регистрираният одитор следва да включи въпроса свързан с оценката само в секцията „ключови одиторски въпроси“ в одиторския доклад;

Г) регистрираният одитор следва да изрази квалифицирано мнение по отношение оценката на производствените активи на Дружеството, само ако въпроса е бил включен във формалната комуникация с лицата, натоварени с общо управление на Дружеството.

10 т.

Верен отговор А,

Основани: МОС 701, чл. 4 и чл. 12

**Въпрос 75 Регистриран одитор извършва одит на Дружество „А“, чиито акции се търгуват на Българската Фондова Борса. По време на одита регистрираният одитор не е установил въпроси, които да бъдат включени като ключови одиторски въпроси в одиторския доклад за текущата година.**

**Кое от следните твърдения е вярно:**

А) регистрираният одитор не е задължен да посочи изрично в одиторския доклад, че не е идентифицирал ключови одиторски въпроси;

**Б) регистрираният одитор е задължен да посочи изрично в одиторския доклад, че не е идентифицирал ключови одиторски въпроси;**

В) регистрираният одитор е задължен да посочи изрично в одиторския доклад, че не е идентифицирал ключови одиторски въпроси ако това е било комуникирано с одитния комитет на Дружеството;

Г) регистрираният одитор е задължен да посочи изрично в одиторския доклад, че не е идентифицирал ключови одиторски въпроси ако регистрираният одитор изразява квалифицирано одит мнение.

10 т.

Верен отговор Б,

Основание МОС 701, чл. 16

**Въпрос 76 Дружество е промишлено предприятие за производство на целулоза от преработка на дървесина. От дейността му се отделят парникови газове от въглероден диоксид. Инсталацията притежава разрешително за емисия на вредни газове, като извършва мониторинг на емисиите си от въглероден диоксид и ги докладва ежегодно. Разрешителното задължава предприятието според Директива 2003/87/ЕО, която въвежда Европейска Схема за търговия с квоти на емисии на парникови газове в рамките на Общността, да предава в края на всяка календарна година количеството квоти за емисии на въглероден диоксид, което е равно на количеството емитиран въглероден диоксид за тази година. Съгласно схемата за търговия на квоти на емисии на парникови газове в рамите на Общността и Национален план за разпределение на квоти, дружеството е получило за 20х6г. 400,235 Квоти. Съгласно доклада за мониторинг дружеството на база на общото количество емисии, отделени от инсталацията за 20х6г. следва да отчете 650,300 квоти в Националният регистър за търговия с квоти за емисии на парникови газове. Този съществен недостиг следва да се върне до 30 април на 20х7г. Дружеството не спазва изискванията за отчитане и връщане на необходимото количество квоти и съгласно закона за ограничаване на измененията на климата подлежи на санкция 200 лв. за всеки тон еквивалент въглероден диоксид, за който не е предал квоти. Заплащането на имуществената сакция не освобождава дружеството от задължението да предаде недостигащото количество квоти през 20х7г. Този съществен недостиг на квоти, както и нарушението на законодателството може да доведе до прекратяване на дейността на действащата инсталация. Няма оповестявания във връзка с несъобразяването със законите и другите нормативни разпоредби в представения за одитиране финансов отчет.**

**На 05 май 20х7г. одиторът трябва да издаде своя одиторски доклад. Одиторът е получил разбиране за характера на действието и обстоятелствата, при които е настъпило несъобразяване, със законите и другите нормативни разпоредби и е оценил потенциалните финансови последици от несъобразяването и дали не поставят под съмнение достоверното представяне на финансовия отчет и дали изискват оповестяване.**

**В този случай на кого следва да докладва одитора:**

А) докладване до лицата, натоварени с общото управление, или докладва на следващото по-високо ниво на управление на предприятието, ако такова съществува, като например одиторски комитет или надзорен съвет, докладване в одиторския доклад, тъй като одиторът счита, че случаят на несъобразяване със законите и другите нормативни разпоредби има съществено отражение и ефект върху финансовия отчет и изразява квалифицирано мнение върху финансовия отчет, в съответствие с МОС 705, докладване за случаи на несъобразяване със законите и другите нормативни актове до регулаторните и органите по принудително изпълнение;

Б) докладване до лицата, натоварени с общото управление, или докладва на следващото по-високо ниво на управление на предприятието, ако такова съществува, като например одиторски комитет или надзорен съвет, докладване в одиторския доклад, тъй като одиторът счита, че случаят на несъобразяване със законите и другите нормативни разпоредби има съществено отражение и ефект върху финансовия отчет и изразява квалифицирано мнение върху финансовия отчет, в съответствие с МОС 705;

В) докладване в одиторския доклад, тъй като одиторът счита, че случаят на несъобразяване със законите и другите нормативни разпоредби има съществено отражение и ефект върху финансовия отчет и изразява квалифицирано мнение върху финансовия отчет, в съответствие с МОС 705;

**Г) докладване до лицата, натоварени с общото управление, или докладване на следващото по-високо ниво на управление на предприятието, ако такова съществува, като например одиторски комитет или надзорен съвет, докладване в одиторския доклад, тъй като одиторът счита, че случаят на несъобразяване със законите и другите нормативни разпоредби има съществено отражение и ефект върху финансовия отчет и изразява квалифицирано мнение върху финансовия отчет, в съответствие с МОС 705, докладване за случаи на несъобразяване със законите и другите нормативни актове до регулаторните и органите по принудително изпълнение, ако е определил че е задължен да докладва за установения случай на несъобразяване със законите и другите нормативни разпоредби, на лица, извън предприятието.**

10 т.

Верен отговор Г,

МОС 250 § 19, § 25, § 28

**Въпрос 77 Одитор е избран да извърши одит за първа година на предприятие от обществен интерес. Той осъществява среща с лицата, натоварени с управлението с цел изготвяне на плана за одит. На срещата следва да се обсъдят различни въпроси и казуси. Кои от следните въпроси и казуси не са присъщи за обсъждане на тази среща:**

А) преглед на бизнес средата в която дружеството изпълнява дейността си, преглед на счетоводните политики и други изисквания за съответствие по МСФО;

Б) получаване на информация относно дружеството, неговата дейност и вътрешния му контрол, оценка на риска от измами;

В) въпроси и казуси във връзка с проверени ключови контроли и неизяснени въпроси във връзка с изпълнението на одита, обсъждане на резултата от дейността, бизнес стратегията и развитие на предприятието;

Г) отговорности на одитора във връзка с одита, планиран обхват и време за изпълнение на одита.

10 т.

Верен отговор В,

МОС 260 § А11 - А16

**Въпрос 78 Кой от посочените елементи не следва да се включва в изявлението на обслужващата организация при ангажимент за изразяване на сигурност на независимия одитор на обслужващата организация относно описанието на контролите и тяхното проектиране:**

А) изявление, че описанието на системата е достоверно представено, като представя начина, по който системата е проектирана и внедрена, че не пропуска и не изкривява информация, имаща отношение към обхвата Она системата, която се описва, като същевременно потвърждава, че описанието е изготвено с цел удовлетворяване на общите нужди на широк кръг потребители и техните одитори и следователно не може да включва всеки аспект на системата, който всеки отделен клиент може да счете за важен в неговата конкретна среда;

**Б) изявление, че контролите, свързани с целите на контрола, посочени в приложеното описание на системата за обработка на сделки и операциите на клиентите, са подходящо проектирани и са функционирали ефикасно в течение на периода, като контролите са прилагани последователно, така както са проектирани, включително, че неавтоматизираните контроли са прилагани от лица, които са разполагали с подходящата компетентност и правомощия в течение на периода;**

В) изявление, че контролите, свързани с целите на контрола, посочени в приложеното описание на системата за обработка на сделки и операциите на клиентите, са подходящо проектирани, като рисковете, които заплашват постигането на целите на контрола, посочени в описанието, са идентифицирани;

Г) изявление, че контролите, свързани с целите на контрола, посочени в приложеното описание на системата за обработка на сделки и операциите на клиентите, са подходящо проектирани като идентифицираните контроли, ако са функционирали така както са описани, биха предоставили разумна степен на сигурност, че тези рискове не са попречили посочените цели на контрола да бъдат постигнати.

10 т.

Верен отговор Б,

МСАИС 3402 § 38, А42 и А47

**Въпрос 79 Практикуващ професионален счетоводител е ангажиран по смисъла на МСССУ 4410 – Международен стандарт за свързани по съдържание услуги (преработен), Ангажименти за компилиране, да подпомогне ръководството на предприятие при изготвяне на отчет за доходите и отчет за финансовото състояние. В хода на своята работа, практикуващият професионален счетоводител е получил разбиране за:**

* **основите бизнес процеси на предприятието,**
* **ефективността на контролите на ниво основни бизнес процеси,**
* **организацията на счетоводната отчетност/система,**
* **ролята на финансовия директор при оторизация на покупките на основни материали,**
* **оборотна ведомост, главна книга и таблици за равнение на оборотна ведомост до отчета за доходите и отчета за финансовото състояние.**

**Какво практикуващият професионален счетоводител следва да включи в документацията на ангажимента?**

А) съгласно изискването за документиране на ангажимент за компилиране, практикуващият професионален счетоводител следва да включи всяка информация, която е придобил по време на извършването на своята работа по изпълнение на ангажимента;

Б) разбиране на основните бизнес процеси, организация на счетоводната отчетност/система установява референтната рамка, в която практикуващият професионален счетоводител упражнява професионална преценка при компилиране на финансовата информация и следва да бъде документирана. Ефективността на контролите, както и ролята на финансовия директор е малко вероятна да бъде част от тази референтна рамка и не следва да е част от документацията по ангажимента. Оборотна ведомост, главна книга и таблици за равнение на оборотна ведомост до отчета за доходите и отчета за финансовото състояние са неразделна част от компилирането и следва да бъдат документирани;

В) документацията, която се изисква по смисъла на този стандарт служи за редица цели, включително: осигуряване на документация относно въпроси, които ще продължат да имат отношение към бъдещи ангажименти за компилиране, и създаване на възможност на екипа по ангажимента, когато това е приложимо, да бъде държан отговорен за работата си, включително за документиране приключване на ангажимента. Практикуващият професионален счетоводител може да включи всяка информация, която би могла да послужи за тези цели;

**Г) Отговор Б) и В).**

10 т.

Верен отговор Г,

Основание - МСССУ 4410, чл. 38

**Въпрос 80 Вие планирате одита на годишния финансов отчет на предприятие „Керамика“ АД – основната му дейност е производство на чинии. Забелязвате, че в плана на одита, младши одит асистент е идентифицирал и оценил рисковете от съществени неправилни отчитания, но не е разгледан въпросът за общо разбиране за правната и регулаторна рамка, приложима към предприятието и по какъв начин то изпълнява изискванията на тази рамка. Кое от следните е вярно при тези обстоятелства?**

А) въпросите за общо разбиране за правната и регулаторна рамка, приложима към предприятието и по какъв начин то изпълнява изискванията на тази рамка може да се разгледат и след като одиторът е идентифицирал и оценил рисковете от съществени неправилни отчитания;

**Б) преди да се идентифицират и оценят рисковете от съществени неправилни отчитания от страна на одитора, етапът на планирането изисква да се разгледат въпроси за общо разбиране за правната и регулаторна рамка, приложима към предприятието и по какъв начин то изпълнява изискванията на тази рамка;**

В) въпросите за общо разбиране за правната и регулаторна рамка, приложима към предприятието и по какъв начин то изпълнява изискванията на тази рамка може да се разгледат едновременно и докато одиторът идентифицира и оценява рисковете от съществени неправилни отчитания;

Г) зависи как са заложени за изпълнение тези процедури в одит стратегията.

10 т.

Верен отговор: Б,

МОС 300, А2